KKO:2007:15 Korjauskustannusten vastikerahoittamine | Ohjeita asunto-osakeyhtiölakiin, kiinteistö- ja asuntokauppakauppariitoihin. Asunto-, kiinteistö- ja rakentamispuolen juridiikkaan erikoistunut asianajotoimisto Petri Järvensivu. Asuntokaupan virheet, kiinteistön kauppakirja, ja apua riitatilanteisiin.\nAsunto-osakeyhtiö - Yhtiökokouksen päätöksen moite - Yhtiövastike - Asunto-osakeyhtiön rakennus ja huoneistot\nKysymys kylpyhuoneiden korjauskustannusten vastikerahoittamista koskevan asunto-osakeyhtiön yhtiökokouksen päätöksen pätevyydestä.\nA:t, jotka omistavat Asunto Oy Kotivarpusen omistamassa rakennuksessa erään huoneiston hallintaan oikeuttavat osakkeet, olivat keväällä 2003 vaatineet yhtiötä korjauttamaan huoneistonsa kylpyhuoneessa ilmenneet kosteusvauriot.\nYhtiö ei ollut suostunut vaatimukseen. Lisäksi se oli ylimääräisessä yhtiökokouksessa 15.5.2003 päättänyt muuttaa yhtiöjärjestystään lisäämällä sen 7 §:ään määräyksen, jonka mukaan osakkeenomistaja vastaa hallitsemansa huoneiston sisäpuolisista vesi- ja kosteuseristeistä sekä niiden mahdollisista puutteista aiheutuvista vioista.\nSaman yhtiökokouksen pöytäkirjan kohdassa 7 "ylimääräinen yhtiövastike kylpyhuoneen korjaukseen" oli todettu, ettei\n"taloyhtiön kustannuksella ole maksettu kylpyhuoneiden korjauksia eikä vesieristeitä. Mahdolliset muutokset ja korjaukset kunkin huoneiston omistaja on hoitanut oman suunnitelmansa mukaisesti kustannuksellaan. Yhtiöllä ei näin ollen ole tosiasioihin perustuvaa tietoa kaikkien huoneistojen kylpyhuoneiden vesieristeistä tai muusta kunnosta ennen yhtiöjärjestyksen 7 §:n lisäystä".\nKohdassa 7 oli päätetty, että\n"jos taloyhtiöltä vaaditaan jonkun huoneiston kylpyhuonekorvauskustannuksiin osallistumista jollakin rahamäärällä X (seuraavassa X) esim. puuttuvan vesieristeen johdosta, niin sama rahamäärä varataan kaikkien huoneistojen kylpyhuonekorjauksia varten. Näin saatu kokonaishinta (33 huoneistoa x X) peritään osakkeenomistajilta yhtiöjärjestyksen osakemäärän mukaisesti ylimääräisenä vastikkeena ja valmistaudutaan kaikkien kylpyhuoneiden korjaukseen",\n"mikäli joku osakkeenomistaja ei halua huoneistonsa kylpyhuoneen korjausta ja kirjallisesti ottaa vastuun huoneistonsa korjauksesta vaikkei tietoa vesieristeen kunnosta ole, niin hänen katsotaan maksaneen yhtiölle rahamäärän X, mikä huomioidaan vähennyksenä kyseisen huoneiston lisävastikkeessa".\nA:t olivat korjauttaneet huoneistonsa märkätilat ja vesivuodon aiheuttamat vahingot kesäkuussa 2003.\nYhtiöjärjestyksen 7 §:n muutos rekisteröitiin 2.7.2003.\nA:ille annetussa, 3.8.2003 päivätyssä isännöitsijäntodistuksessa oli maininta, jonka mukaan huoneiston "kylpyhuonevastikkeeksi" tulee A:iden esittämän vaatimuksen mukaan 10 989,30 euroa.\nA:t vaativat asunto-osakeyhtiötä vastaan nostamassaan kanteessa yhtiön velvoittamista korvaamaan kylpyhuoneen korjauttamisesta aiheutuneet kustannukset 6 500 eurolla. Käräjäoikeus totesi, ettei yhtiöjärjestyksessä ollut ollut vahinkohetkellä asunto-osakeyhtiölain 78 §:stä poikkeavia määräyksiä, ja hyväksyi kanteen tältä osin.\nA:ille annetussa, 3.6.2004 päivätyssä isännöitsijäntodistuksessa on mainittu, että huoneiston kylpyhuoneen korjausvastikkeeksi tulee edellä mainitun tuomion mukaan laskien 8 607,32 euroa.\nAsiassa on kysymys A:iden edellä mainitussa kanteessa esittämästä vaatimuksesta, jonka mukaan yhtiökokouksessa tehty vastikepäätös on vahvistettava mitättömäksi tai julistettava pätemättömäksi.\nOulun käräjäoikeuden tuomio 19.5.2004\nKäräjäoikeus totesi, että märkätilojen vesieristeiden kunnossapitovastuu oli yhtiöjärjestyksen muutoksella siirretty osakkeenomistajille. Koska yhtiöllä ei osakkeenomistajien itsensä tekemien kunnossapitotoimenpiteiden johdosta ollut tietoa kaikkien huoneistojen vesieristeistä ja niiden kunnosta, yhtiökokouksessa oli tehty päätös, että jos joku osakas vaatii yhtiön osallistumista korjauskustannuksiin, se varaa vaadittua määrää vastaavan rahamäärän kaikkien huoneistojen kylpyhuoneiden korjaukseen. Jollei joku osakas halua korjausta ja sitoutuu itse ottamaan vastuun siitä, vastaava rahamäärä otetaan vähennyksenä huomioon kyseisen huoneiston lisävastikkeessa.\nMitä tuli siihen A:iden väitteeseen, että vastikkeesta olisi tullut määrätä yhtiöjärjestyksessä, käräjäoikeus lausui, että kysymyksessä olivat olleet yhtiövastikkeella katettavat menot. Vastike oli yhtiöjärjestyksen mukaisesti määrätty osakkeiden lukumäärän perusteella. Ylimääräinen yhtiökokous oli voinut päättää vastikkeen perimisestä.\nSikäli kuin A:t olivat väittäneet, että päätös oli vaikutukseltaan taannehtiva, koska se oli sälyttänyt A:ille huoneiston kunnossapitovastuun, vaikka yhtiöjärjestyksen muutos oli tullut voimaan vasta 2.7.2003, käräjäoikeus totesi, että päätöksellä oli ratkaistu se, miten A:iden ja muiden osakkeenomistajien kylpyhuoneremontit rahoitetaan. Kysymys ei ollut ollut siitä, että yhtiöjärjestyksen kunnossapitomääräystä olisi sovellettu A:iden tapauksessa taannehtivasti. Asunto-osakeyhtiö oli yhtä kuin osakkeenomistajat, joten yhtiön maksuvelvollisuus merkitsi maksuvelvollisuutta osakkeenomistajille. Yhtiö ei ollut varautunut puheenaoleviin korjauksiin, joten rahoitus oli ollut saatava jollakin tavalla.\nMitä tuli siihen A:iden väitteeseen, että vastikepäätös olisi loukannut osakkeenomistajien yhdenvertaisuutta, ei päätös ollut ollut taannehtiva, ja se oli merkinnyt, että yhtiö maksaa kylpyhuoneremontin kertaalleen kaikille osakkeenomistajille. Vastike oli määräytynyt osakkeiden lukumäärän mukaan ja laskennan perusteena oli ollut A:iden vaatima rahamäärä. Käräjäoikeus katsoi näin ollen jääneen näyttämättä, että päätös olisi ollut omiansa tuottamaan osakkeenomistajalle tai muulle henkilölle epäoikeutettua etua yhtiön tai toisen osakkeenomistajan kustannuksella.\nSiltä osin kuin A:t olivat vedonneet siihen, että päätös olisi edellyttänyt heidän suostumustaan, käräjäoikeus totesi, ettei erillistä osakkeenomistajan suostumusta ollut tarvittu, vaan yhtiökokouksella oli ollut oikeus päättää vastikkeesta. Kokous oli ollut laillisesti kokoonkutsuttu ja päätösvaltainen eikä se ollut äänestänyt asiasta. Kysymys ei ollut ollut asunto-osakeyhtiölain 41 §:n tarkoittamasta tilanteesta.\nNäillä perusteilla käräjäoikeus katsoi, ettei vastikepäätös ollut ollut lain tai yhtiöjärjestyksen vastainen, ja hylkäsi kanteen tältä osin.\nAsian on ratkaissut käräjätuomari Kaisa Helevä-Vuoti.\nRovaniemen hovioikeuden tuomio 30.1.2006\nA:iden valitettua hovioikeuteen ja vedottua muun muassa liiallisen yhtiövastikkeen perimiskieltoon hovioikeus totesi, ettei selvitystä kylpyhuoneremonttien tekemisestä lähitulevaisuudessa ollut esitetty. Vastikkeen periminen sanottuja korjauskustannuksia varten voisi siten tarkoittaa liiallisen yhtiövastikkeen perimistä, mikä oli sinänsä kiellettyä. Sanottu vastikepäätös oli pantavissa täytäntöön sitä mukaa kuin vaatimuksia yhtiölle esitetään. Päätöksessä ei ollut määrätty ylimääräisen vastikkeen maksupäivää. Päätöksen ei siten voitu katsoa johtavan liiallisen vastikkeen perimiseen, kun kaikilla osakkeenomistajille tuli olla yhtäläinen oikeus saada kylpyhuoneremontti kertaalleen yhtiön kustannuksella.\nHovioikeus hyväksyi muutoin käräjäoikeuden tuomion perustelut eikä muuttanut lopputulosta.\nAsian ovat ratkaisseet hovioikeuden jäsenet Eero Yrttiaho, Teija Unkila ja Ritva Keskinen (eri mieltä). Esittelijä Heikki Juntunen (mietintö).\nEsittelijän mietinnössä todettiin, että A:iden kylpyhuoneremontissa oli ollut kysymys yhtiövastikkeella katettavasta rakennuksen ylläpidosta. Oikeuskäytännössä oli katsottu, että yhtiön vastuulle kuuluvan korjauksen kohdistuminen vain joidenkin osakkeenomistajien hallitsemiin tiloihin ei tuota näille epäoikeutettua etua toisten osakkeenomistajien kustannuksella (mm. KKO 2005:83). Toinen tulkinta tarkoittaisi sitä, että osakkeenomistaja yleensä vastaisi yhtiön vastuulle kuuluvan korjaustyön kustannuksista täysimääräisesti itse, millä tehtäisiin merkityksettömäksi asunto-osakeyhtiölain 78 §:ssä kunnossapitovastuun jakautumisesta säädetty. Osakkeenomistajien yhdenvertainen kohtelu ei siten edellyttänyt, että kaikkien huoneistojen kylpyhuoneiden korjaamiseen varattiin sama rahamäärä. Sinänsä mahdollinen varautuminen kaikkien kylpyhuoneiden korjaamiseen olisi edellyttänyt jonkinasteista varmuutta siitä, että vastikkeiden käyttötarkoitus kohtuullisen ajan kuluessa toteutuu. Korjaustarvetta yhtiössä ei kuitenkaan ollut selvitetty eikä todellista päätöstä kaikkien kylpyhuoneiden korjaamisesta ollut tehty.\nAsunto-osakeyhtiölain tarkoituksen mukaista ei ollut, että osakkeenomistaja yksin kantaa vastuun sellaisesta hallitsemaansa huoneistoa kohtaavasta vahingosta, joka kuuluu yhtiön vastuulle. Osakkeenomistajan oli voitava luottaa lain ja yhtiöjärjestyksen hänelle suomiin oikeuksiin. Tästä lähtökohdasta ei ollut syytä poiketa pelkästään sillä perusteella, etteivät muut yhtiön osakkeenomistajat olleet vaatineet heille kuuluvaa oikeutta teettää kylpyhuoneremonttinsa yhtiön toimesta ja kustannuksella.\nVaikka ylimääräisen vastikkeen perimistä koskeva päätös muodollisesti kohdistui kaikkiin osakkeenomistajiin samalla tavalla, tosiasialliset seuraukset olivat varsin erilaiset. Rahamääräistä eroa kertaluontoisilla vastikkeilla saattoi osakeomistusten määristä riippuen olla tuhansia euroja. Päätöksen soveltaminen A:iden oikeutetusta vaatimuksesta yhtiölle aiheutuneiden kustannusten kattamiseen tarkoitti sitä, että A:ille määrätty ylimääräinen vastike oli suurempi kuin heidän yhtiölle esittämän korvausvaatimuksen määrä. Käytännössä heiltä riistettiin oikeus saada kylpyhuoneremontti suoritetuksi yhtiön kustannuksella ja kustannukset jaettaviksi kaikkien osakkeenomistajien kesken. Päätöksen olikin asiallisesti katsottava tarkoittavan asunto-osakeyhtiölain 78 §:n 3 momentin mukaista osakkeenomistajan vastuulle kuuluvan korjaustyön suorittamista yhtiön kustannuksella, eikä sen soveltaminen voinut alkaa ennen kuin yhtiöjärjestyksen muutos oli rekisteröity. Vastikepäätöstä ei siten tullut soveltaa A:iden kylpyhuoneremontista aiheutuneiden kustannusten kattamiseen.\nEdelleen mietinnössä todettiin, että vastikepäätös oli sinänsä voitu tehdä enemmistöpäätöksellä ja ettei sitä voitu pitää osakkeenomistajan kannalta kohtuuttomana tai näiden yhdenvertaisuutta loukkaavana tilanteessa, jossa vastuu kylpyhuoneremonteista oli siirtynyt osakkeenomistajille. Vastikepäätös ei näin ollen ollut mitätön eikä väitteenvaraisesti pätemätön.\nPäätöstä ylimääräisen vastikkeen perimisestä ei mietinnön mukaan saanut soveltaa A:iden valituksessa tarkoitetusta kylpyhuoneremontista aiheutuneiden kustannusten kattamiseen.\nEri mieltä ollut määräaikainen hovioikeudenneuvos Keskinen käräjäoikeuden mainitsemin perustein pysytti tuomion.\nA:ille myönnettiin valituslupa. Valituksessaan he toistivat vaatimuksensa, että yhtiökokouksen päätös julistetaan mitättömäksi tai pätemättömäksi.\nAsunto Oy Kotivarpunen vastasi valitukseen ja vaati sen hylkäämistä.\n1. Asunto Oy Kotivarpunen on ennen yhtiöjärjestyksen muutoksen rekisteröintiä 2.7.2003 ollut vastuussa omistamassaan rakennuksessa sijaitsevien huoneistojen märkätilojen kosteuseristyksistä. Asiassa ei ole erimielisyyttä siitä, etteikö yhtiö olisi vastuussa myös muista kuin A:iden kylpyhuoneen vesieristyksen puutteellisuuden johdosta ennen 2.7.2003 mahdollisesti syntyneistä korjaustarpeista, vaikka vaatimuksia ei olisi toistaiseksi esitetty. Yhtiön kieltäydyttyä keväällä 2003 korjaamasta A:iden kylpyhuoneessa ilmenneitä kosteusvaurioita käräjäoikeus on velvoittanut sen suorittamaan A:ille korvaukseksi näiden teettämästä kylpyhuoneen korjauksesta 6 500 euroa. Yhtiö on yhtiökokouksessaan 15.3.2003 tehnyt päätöksen ylimääräisen yhtiövastikkeen perimisestä siinä tapauksessa, että joku osakkaista vaatii kylpyhuonekorjauksen korvaamista yhtiön varoista. Tähän päätökseen pohjautuvan isännöitsijäntodistuksen mukaan A:iden osakkeita rasittaa "kylpyhuoneen korjausvastikevelka " 8 607,32 euroa.\n2. A:t ovat pitäneet lisävastikkeen perimistä koskevaa päätöstä asunto-osakeyhtiölain vastaisena katsoen sen merkitsevän vastikkeen maksuperusteen muuttamista ja johtavan asunto-osakeyhtiölain 5 §:n vastaisen liiallisen vastikkeen perimiseen ja lisäksi siihen, että he joutuisivat asunto-osakeyhtiölain 78 §:n vastaisesti taannehtivasti kustantamaan vesieristeiden korjaustyön, joka vahingon tapahtuessa kuului yhtiön vastattavaksi. Riidanalainen vastikepäätös on seuraavan sisältöinen:\n"Päätettiin, että jos taloyhtiöltä vaaditaan jonkun huoneiston kylpyhuonekorjauskustannuksiin osallistumista jollakin rahamäärällä X (seuraavassa X) esim. puuttuvan vesieristyksen johdosta, niin sama rahamäärä varataan kaikkien huoneistojen kylpyhuonekorjauksia varten. Näin saatu kokonaishinta (33 huoneistoa * X) peritään osakkeenomistajilta yhtiöjärjestyksen osakemäärän mukaisesti ylimääräisenä vastikkeena ja valmistaudutaan kaikkien kylpyhuoneiden korjaukseen".\nLisäksi päätettiin, että mikäli joku osakkeenomistaja ei halua huoneistonsa kylpyhuoneen korjausta ja kirjallisesti ottaa vastuun kylpyhuoneen korjauksesta vaikkei tietoa vesieristeiden kunnosta ole, niin hänen katsotaan maksaneen yhtiölle rahamäärän X, mikä huomioidaan vähennyksenä kyseisen huoneiston lisävastikkeessa. Hallitus valtuutettiin hoitamaan asia käytännössä."\nYlimääräisen vastikkeen lainmukaisuus\n3. Kysymys on ensiksi siitä, onko yhtiökokouksessa 15.5.2003 tehty päätös ylimääräisen vastikkeen perimisestä merkinnyt vastikkeen maksuperusteen muuttamista, ja olisiko siitä sen vuoksi tullut määrätä yhtiöjärjestyksessä. Toiseksi kysymys on siitä, onko päätös asunto-osakeyhtiölain 5 tai 78 §:n vastainen.\n4. Kuten alemmat oikeudet ovat todenneet, ylimääräinen yhtiövastike on määrätty perittäväksi asunto-osakeyhtiön yhtiöjärjestyksen mukaisen perusteen eli osakkeiden lukumäärän mukaisesti. Se, että tarvittavan vastikkeen suuruutta laskettaessa perusteena on päätetty käyttää osakkeenomistajan vaatimaa korjauskustannusten rahamäärää tai että perusteena on sittemmin käytetty yhtiön maksettavaksi tuomittua korvausta, ei merkitse sitä, että vastikkeen maksuperustetta olisi muutettu.\n5. Asunto-osakeyhtiölain 5 §:n mukaan yhtiövastiketta voidaan periä lainkohdassa mainittujen yhtiön menojen, kuten rakennuksen ylläpito-, hoito- ja perusparannusmenojen kattamiseksi. Koska kylpyhuoneiden vesieristys on ennen yhtiöjärjestyksen 2.7.2003 rekisteröityä muutosta ollut sellainen rakennuksen osa, jonka kunnossapidosta yhtiö on ollut vastuussa, yhtiökokous on sinänsä voinut päättää periä yhtiövastiketta vesieristysten puutteellisuuksien korjaamisesta yhtiölle jo aiheutuneiden tai sen vastuuajalta myöhemmin maksettavaksi tulevien menojen kattamiseksi.\n6. Yhtiö on todennut, että vastikepäätöksen tarkoitus oli ollut taata se, että yhtiö maksaa kertaalleen kylpyhuoneremontin kaikille osakkaille. Vastaavanlaista korjaustarvetta kuin A:iden kylpyhuoneessa oli ollut perusteltua olettaa ilmenevän myös muissa huoneistoissa. Osakkaiden yhdenvertaisuus oli edellyttänyt, että kaikkien huoneistojen kylpyhuoneiden korjaamiseen varattiin sama rahamäärä, jonka kohtuullisuuden A:t olivat valitsemillaan korjaustoimenpiteillä määritelleet.\n7. Asunto-osakeyhtiön yhtiökokouksella on asunto-osakeyhtiölain 5 §:n asettamissa rajoissa oikeus päättää ylimääräisen yhtiövastikkeen perimisestä. Päätöstä, jolla yhtiö on varannut kaikille osakkeenomistajille mahdollisuuden saada kertaalleen samantasoinen kylpyhuoneen vesieristeiden korjaus yhtiön kustannuksella, ei sinänsä myöskään voida pitää osakkeenomistajien yhdenvertaisuutta loukkaavana. Toisaalta on selvää, ettei osakkeenomistajien yhdenvertainen kohtelu edellytä sitä, että kaikkien kylpyhuoneiden kunnostusta varten varataan sama rahamäärä riippumatta siitä, millaisia korjaustarpeita niissä ilmenee.\n8. Sikäli kuin A:t ovat vedonneet myös siihen, että vastikevelkalaskelma perustuu epämääräisessä tulevaisuudessa toteutuviin korjauksiin, Korkein oikeus toteaa, että asunto-osakeyhtiön velvollisuutena on periä yhtiövastiketta niin paljon, että se selviytyy vastikkeella katettavista velvoitteistaan. Yhtiön talousarvion suunnitelmaluonteesta myös johtuu, ettei vastikkeen suuruutta voida välttämättä etukäteen täsmällisesti määritellä. Kun asunto-osakeyhtiö voi varautua myös tulevien korjaus- ja perusparannusmenojen maksamiseen, voidaan vastikkeita tähän tarkoitukseen kerätä kohtuullisessa määrin etukäteen. Koska osakkeenomistaja ei kuitenkaan ole velvollinen maksamaan vastiketta enempää kuin asunto-osakeyhtiölain 5 §:ssä tarkoitettujen yhtiön tosiasiallisten menojen kattamiseksi tarvitaan, on vastikkeina perittävä määrä pyrittävä mitoittamaan niin, että yhtiön kulut ja osakkaiden maksamat vastikkeet jollakin kohtuullisella aikavälillä vastaavat toisiaan.\n9. Yhtiökokouksessa 15.5.2003 tehdyllä yhtiöjärjestyksen muuttamista koskevalla ja 2.7.2003 rekisteröidyllä päätöksellä vastuu huoneistojen vesi- ja kosteuseristeiden kunnossapidosta ja korjauksista on siirtynyt osakkeenomistajille. Toisaalta samassa yhtiökokouksessa on todettu, että osakkaat olivat jo muutosta edeltäneenä aikana itse huolehtineet sanotuista kunnossapitotoimista, ja ettei yhtiöllä näin ollen ollut tosiasioihin perustuvaa tietoa huoneistojen vesieristeistä ja muusta kunnosta. Ylimääräisen vastikkeen perimistä koskevasta päätöksestä ilmenee lisäksi, että se on tehty tarkoituksin varautua tuleviin korjauksiin.\n10. Edeltä ilmenevän perusteella Korkein oikeus toteaa, ettei yhtiö ole asianmukaisesti yksilöinyt tai edes pyrkinyt arvioimaan niitä menoja, joiden kattamiseksi ylimääräistä yhtiövastiketta on päätetty periä. Näin ollen ylimääräisen yhtiövastikkeen määräämiselle yhtiökokouksessa tehdyllä tavalla ei ole ollut asunto-osakeyhtiölain 5 §:n 3 momentin mukaisia edellytyksiä.\n11. Vastikepäätöstä voidaan lisäksi arvioida siltä kannalta, mikä vaikutus sillä on ollut yhtiölle kuuluneen kunnossapitovastuun tosiasialliseen jakautumiseen osakkeenomistajien kesken. Yhtiö, joka vielä käräjäoikeudessa on kiistänyt olevansa vastuussa A:iden kylpyhuoneessa ilmenneistä kosteusvaurioista, on tuolloin todennut, että jokainen osakas voi vapautua maksuvelvollisuudesta ottamalla vastuun huoneistonsa kunnosta. Tyydyttyään käräjäoikeuden tuomioon ja maksettuaan tuomion mukaisesti korjauskustannukset A:ille yhtiö on Korkeimmassa oikeudessa lausunut, että A:t joutuvat osallistumaan näihinkin kustannuksiin yhtiöjärjestyksen ja asunto-osakeyhtiölain mukaisesti osakemääränsä mukaisessa suhteessa. Vastikepäätös käsittää kuitenkin varautumisen sellaistenkin huoneistojen kylpyhuoneiden vesieristeiden korjaukseen, joiden osalta korjausta yhtiön kustannuksella ei tulla vaatimaan ja joilta osin osakkaat samalla vapautuvat puheena olevasta vastikevelastaan. Vastikepäätöksestä seuraa siten tosiasiassa, että A:t vastaavat hallitsemassaan huoneistossa ilmenneen kosteusvaurion korjauskustannuksista itse ja näin ollen yhtiöjärjestyksen mukaista vastikeosuuttaan suuremmalla määrällä. Yhtiökokouksen vastikepäätös on siten vaikutuksiltaan asunto-osakeyhtiölain 78 §:n vastainen.\n12. Edellä mainituilla perusteilla Korkein oikeus katsoo, että asunto-osakeyhtiön päätös ylimääräisestä yhtiövastikkeesta on pätemätön.\nAsunto Oy Kotivarpusen ylimääräisen yhtiökokouksen 15.5.2003 pöytäkirjan 7 §:n kohdalla tekemä päätös ylimääräisestä yhtiövastikkeesta julistetaan pätemättömäksi.


Loimaan Prisma-keskukseen Rico Deli, Hesburger ja Sokos Emotion - TOK\n– Prisma Loimaan rakennustyöt ovat hyvässä vauhdissa ja uusi Prisma-keskus avataan ensi syksynä. Tavoitteenamme on rakentaa Prisma-keskus, joka valikoimiltaan, palveluiltaan ja hintatasoltaan vastaa asiakasomistajien toiveita. Itse Prisman lisäksi avaamme Loimaan Prisma-keskukseen kauneuden ja hyvinvoinnin erikoisliike Sokos Emotionin sekä Loimaan ravintolatarjontaa täydentämään Rico Delin ja Hesburgerin, kertoo TOK:n Prisma-ketjujohtaja Jussi Virtanen.\n– Uskomme, että tämä kokonaisuus tuo merkittävän parannuksen alueen asiakasomistajien palvelutarjontaan. Loimaan Prisma-keskuksen palvelutarjontaa tulevat täydentämään myös yhteistyökumppanit, jotka tuottavat lisäarvoa asiakkaille. Kerromme niistä, kun neuvottelut on saatu päätökseen, toteaa Prisma-ketjujohtaja Jussi Virtanen.


Kunnanvaltuuston talousarviokokoukset ovat tavanneet venyä pitkälle iltaan, mutta tänä vuonna sopuun päästiin harvinaisen aikaisin, ja talouden tilan todettiin olevan hyvä. Suurimpia investointeja ovat ensi vuonna Levin katujen rakentaminen ja kirkonkylän tulvapenger.\nUnicefin Lapsiyställiseksi kunnaksi tähtäävällä Kittilällä on pian edessään suuri päätös, jolle tulisi saada selvyyttä vuonna 2020. Kirkonkylälle tarvitaan uusi koulurakennus, ja jotain on purettava alta. Taloussuunnitelmassa on varauduttu kouluinvestointeihin seuraavina vuosina yli neljällä miljoonalla eurolla.\nTänä vuonna joulua vietetään Kittilässä ennätyksellisen korkeiden nietosten keskellä, kun taas Etelä-Suomi on monin paikoin lumeton. Nautitaan nyt hyvistä laduista ja tunnelmasta, ja murehditaan mahdollista tulvaa sitten myöhemmin. Naapuria voi ilahduttaa ainakin avustamalla liittymän puhdistamisessa.\nKittilälehden joulunumeron herkän kansikuvan on taiteillut Kittilän yläkoulun yhdeksättä luokkaa käyvä Karina Kulppi, 15.


Timantteja Kynsillä: huhtikuuta 2021\nKuukausi on taas vierähtänyt ja ollaan jo keväässä, joten valittiin aiheeksi kevät ja sen kaveriksi pastelliset värit. Käykää kurkkaamassa, mitä muut sai aikaiseksi.\nMulla oli aluksi idea tehdä näillä kolmella lakalla liukuväri, mutta lyhensin kynsiä niin kolme väriä olisi vaan sotkeutunut toisiinsa. Pääsyin siis toiseen vaihtoehtoon ja näistä tuli kivat.\nEtusormessa ja pikkusormessa on kaksi kerrosta ihanaa picture polishin sage lakkaa, joka on kaunis pastellinen viheertävä lakka. Muihin sormiin tein liukuvärin picture polishin heaven ja grace lakoilla. Lakkojen olessa näin vaaleat ja pastelliset, jouduin kerrostamaan aika monta kertaa ja alle laitoin kerroksen gracea. Koristeeksi leimasin, über chicin laatasta lovely leaves 3, valkoisella lehtiä. Ensimmäinen kuvio jota yritin ei jostain syystä suostunut toimimaan, mutta löysin samasta laatasta toisen kivan kuvion.\nTunnisteet: #kynsivaihtarit, #lakkaushaaste, gradient, leimat, leimaus, leimauslaatta, liukuväri, pastelli, pastels, picture polish, uber chic


Kohtaaminen Ilmajoella lähes 50 vuoden jälkeen - Ajankohtaista - Sedu\nOle kartalla: Etusivu > Ajankohtaista > Kohtaaminen Ilmajoella lähes 50 vuoden jälkeen\nKohtaaminen Ilmajoella lähes 50 vuoden jälkeen\nLuokassa on tunnelmaa, kun opiskelukaverit vuodelta 1974 kohtaavat maatalousalalla Ilmajoen Sedussa.\nSedun maatalousalan opettajat Virpi Norja, Irma Uusi-Laitila ja Juhani Törmän odottivat vieraita läheltä ja kaukaa. Ainakin ajallisesti kaukaa. 1973–1974 Ilmajoen maatalousalalla karjanhoitoa opiskeli ryhmä, joka perjantaina saapui takaisin opinahjoonsa tutkimaan, miltä IMOlla (Ilmajoen maatalousoppilaitos) näyttää nyt ja miten maatalousalalla nykyisin opiskellaan. Vacca Oy:n Kalle Fält saapuu tapaamaan alan konkareita.\n- Rehut saatiin tehtyä eilen, kertoo Fält esittäytyessään.\nKaikki alkoi siitä, että Matti Kytönen valokuvia selatessaan törmäsi vanhaan luokkakuvaan. Kolme kuukautta kului, ja syyskuussa 2021 saatiin vanha jengi kokoon WhatAppiin tuorein yhteystiedoin.\n- Olihan se salapoliisityötä. Suomessa on kahdeksan Markku Koivumäkeä, ja soitin heistä jokaiselle, kunnes löysin kurssikaverini Suomussalmelta. Naisia oli vielä haasteellisempaa löytää mutta aika monen kotikunnan muistin, joten soitin sen perusteella. Osuin useasti soittamaan sukulaiselle, Matti Kytönen hauskuuttaa pöytäseuruettaan.\nLuokkakuva vuodelta 1974. (Kuva Matti Kytösen arkistosta)\nJokainen opiskelukaveri tuli jäljitetyksi, ja Ilmajoelle kokoontui lopulta 15 henkilöä vuosikurssilta 1973–1974. Myös Ilmajoen maatalousalan oppilaitosta vuosikymmenet johtanut Antero Luomajärvi Ulla-vaimonsa kanssa osallistui lounaalle ja yhteiskuvaan.\n”Tavataan tuntemattomia ihmisiä”\nLounaalla Etelä-Pohjanmaan Opistolla tutustuttiin muuttuneisiin kasvoihin ja muistot heräsivät eloon. Muutamat ovat pitäneet yhteyksiä yllä mutta ryhmä on nyt ensi kertaa koolla – vanhat roolitkin ovat tallella, juttua ja naurua riittää.\n- Markku on aina osannut puhua, naurahtaa Kauhajoella syntynyt, Isojoella maitotilan emäntänä työnsä tehnyt Kaarina Peltomaa.\nToisilla muistoissa on edelleen elävänä kanojen käsittely keittiöön saakka, ja käsittely on saanut aikaan sen, että kanaa ei ole tullut syötyä kaikkina näinä vuosikymmeninä.\nKarjanhoidon opiskeluryhmä 1973 - 1974 koolla Ilmajoella kesäkuussa 2022. Kuvassa myös Antero Luomajärvi ja Ulla Luomajärvi.\nErilaisia polkuja jo 70-luvulla\n- Kyllä 70-luvullakin maatalousalaa tultiin opiskelemaan muista piireistä, vaikka iso osa opiskelijoista tuli maatalouden parista. Siihen aikaan kilpailu opiskelupaikoista ei ollut kovin kovaa, koska meistäkin neljä jatkoi opintoja karjatalousteknikoksi minä mukaan lukien, laukoo Markku Koivumäki.\n- Minullakin oli sikalan piirustukset valmiina mutta muutaman työpaikan jälkeen pääsin Atrialle lihanleikkaajaksi ja siellä työvuosia kertyi 39, Matti Kytönen kertoo.\nKoulun yrittäjävetoinen opetusnavetta kiinnosti\nOpettaja Virpi Norja kehuu Seinäjoen koulutuskuntayhtymän ja Ala-Fossin maatalousyhtymän Vacca Oy:n yhteistyötä.\n- Opettaja keskittyy opiskelijoiden ohjaamiseen. Yrittäjät omistavat lehmät ja vastaavat töiden järjestelystä ja tuloksesta. Yhteistyö toimii todella hienosti, Virpi Norja kiittelee.\nJa navettaan mennään tutustumaan. Kalle Fält kertoo ja saa vastata moniin kysymyksiin lehmien rutiineista, hyvinvoinnista ja lypsyrobotista.\n- Kun lypsetään kolme kertaa päivässä, tuotanto on kasvanut kymmenen prosenttiyksikköä, Kalle Fält kertoo.\nKaarina Peltomaa on kiinnostunut Vacca Oy:n Kalle Fältin esittelystä. Kotona Isojoella tila on siirtynyt pojalta jo seuraavalle sukupolvelle.\n- Kun me teimme sukupolvenvaihdoksen keväällä 2006, maitotilin litrahinnat olivat pari senttiä korkeammalla kuin tänä keväänä. Apulantojen, polttoaineiden, kivennäisaineiden hinnat ovat kohonneet hurjasti. Kyllä nuorilla on pohdinnan paikka, Kaarina Peltomaa pohtii.\nMikään ei ole niin kuin ennen – ja hyvä niin\n- Meidän ajoilta on jäljellä perunakellari, lato pellolla, valkoinen peltihalli ja sonnipatsas. Kaikki muu on tehty sen jälkeen, kun me lähdimme täältä, kiteyttää ja naurattaa Markku Koivumäki.\nSeinäjoen koulutuskuntayhtymä Sedun maatalousalan koulutus Sedu Ilmajoella\n- opiskelijoita n. 350\n- henkilökuntaa 14, joista opetusmaatilalla yksi\n- maatalousalan, maarakennusalan ja varastologistiikan koulutusta\n- SeAMKin opiskelijat käyvät navetta- ja peltoharjoituksissa


Alman taistelu – Wikipedia\nBrittien kevyen divisioonan hyökkäys.\n20. syyskuuta 1854\nAlmajoki, Krimin niemimaa, Venäjän keisarikunta\nFitzroy J. H. Somerset\n1 621 haavoittunutta\nyhteensä 5 500–5 700\nAlman taistelu oli brittien, ranskalaisten ja turkkilaisten joukkojen hyökkäys venäläisiä vastaan Almajoella Krimin niemimaalla Krimin sodan aikana 20. syyskuuta 1854. Taistelu oli sodan ensimmäinen suuri yhteenotto osapuolten välillä. Taistelu päättyi liittoutuneiden voittoon, mutta venäläisten onnistui vetäytyä Sevastopoliin.\n60 000 sotilaan kokoinen brittiläis-ranskalainen ja turkkilainen armeija oli noussut maihin Krimin niemimaalla 13.–18. syyskuuta 1854. Brittejä komensi kenraali Fitzroy J. H. Somerset ja ranskalaisia marsalkka Jacques Leroy de Saint Arnaud. Heitä vastassa oli ruhtinas Aleksandr Sergejevitš Menšikovin komentamat 36 000–37 000 venäläistä, jotka olivat ottaneet asemat kukkuloilla Almajoen yläpuolella estäen näin vihollisien etenemisen kohti Sevastopolia. Kahdelle venäläisten hallussaan pitämälle kukkulalle oli annettu nimeksi Telegraph ja Kourgane. Telegraph sijaitsi muutaman kilometrin päässä Alman suulta ja Kourgane sen itäpuolella. Tie kohti Sevastopolia kulki kukkuloiden välistä. Venäläisten keskusta oli tiellä ja oikea siipi Kourganen kukkulalla.\nHyökkääjien suunnitelmana oli, että 37 000 miehen ranskalais-turkkilainen joukko hyökkäisi venäläisten asemiin lännessä rannikon suunnalla ja 26 000 brittiä venäläisten keskustaa ja oikeaa siipeä vastaan. Koleran ja punataudin vaivaama liittoutuneiden armeija lähti kohti etelää venäläisiä vastaan 20. syyskuuta.\nRanskalaisjoukot taistelussa maalauksessa vuodelta 1855.\nRanskalaiset aloittivat hyökkäyksen omalla suunnallaan joen yli laivaston tykkien tukemana. Tarkoituksena oli kiinnittää venäläisten huomio tälle suunnalle, samalla kun britit iskisivät kukkuloita vastaan. Britit etenivät omalla suunnallaan kello 13.00. Ranskalaisten hyvin alkanut hyökkäys alkoi tyrehtyä ja venäläiset saivat koottua rivejään.\nBrittien suunnalla syntyi tungos ja eri yksiköt hajautuivat. Somerset pysäytti hyökkäyksensä odottaen ranskalaisia, mutta kun ranskalaisten hyökkäyksen tyrehtyminen kävi selväksi, hän päätti ottaa aloitteen ja määrätä jälleen omat joukkonsa etenemään. Brittien kevyen divisioonan sotilaiden onnistui vallata venäläisten asemat Kourganen luoteispuolella. Verisessä hyökkäyksessä kaatui tai haavoittui 900 sotilasta. Kevyt divisioona joutui kaiken lisäksi perääntymään valtaamistaan asemista. Kahden eteen tuodun brittitykin onnistui estää venäläisiä tekemästä vastahyökkäystä vetäytyviä joukkoja vastaan. Tykeille oli löydetty asemat venäläisten selustassa ja niiden tuli aiheutti suurta kaaosta. Hyökkäys keskustassa pysähtyi venäläisten tykkituleen.\nBrittien 1. 2. ja 3. divisioona etenivät vetäytyvän kevyen divisioonan tueksi ylös Kourgane-kukkulaa. Venäläiset yrittivät tällä suunnalla vastahyökkäystä, joka pysähtyi brittien uusien Minié-kiväärien tarkkaan tuleen. Brittien onnistui viimein vallata kukkula ja venäläiset aloittivat yleisen vetäytymisen.\nTaistelu päättyi liittoutuneiden voittoon, mutta he eivät pystyneet käyttämään voittoa tehokkaasti edukseen. Venäläisten onnistui vetäytyä Sevastopoliin. Britit menettivät 362 miestä kaatuneina ja vähintään 1 621 haavoittuneina. Ranskalaisten tappiot olivat 63 kaatunutta ja 500 haavoittunutta. Venäläisten tappiot kaatuneina ja haavoittuneina olivat yhteensä 5 500–5 700. Hieman myöhemmin käyty Balaklavan taistelu oli monin tavoin toisinta Alman taistelusta.\n↑ a b c d e f g h i j Tony Bunting: Battle of Alma Encyclopaedia Britannica. Viitattu 24.2.2020. (englanniksi)\n↑ a b c d e f g h i j Harold E. Raugh, Jr: The Victorians at war, 1815–1914: an encyclopedia of British military history, s. 14–15. ABC-CLIO, 2004. ISBN 1-57607-926-0. (englanniksi)\nKuvia tai muita tiedostoja aiheesta Alman taistelu Wikimedia Commonsissa\nNoudettu kohteesta ”https://fi.wikipedia.org/w/index.php?title=Alman_taistelu&oldid=19335743”\nSivua on viimeksi muutettu 16. marraskuuta 2020 kello 22.47.


Aiheet - Ite-taide\nITE-taiteilijat tahtovat paitsi ilahduttaa taiteellaan, myös herättää ajatuksia.\nTeoksissa esiintyy paljon yhteiskunnallisia, poliittisia, uskonnollisia ja elämänkatsomuksellisia kannanottoja, yleensä hersyvällä huumorilla kevennettyinä. Myös monenlaiset kertomukset, sadut, laulut ja sanonnat sekä muistot ovat saaneet toteutuksensa suomalaisessa nykykansantaiteessa.\nOmaelämäkerrallisuus ja paikallishistoria nivoutuvat teoksissa usein yhteen. ITE-taiteen teoksissa piilee maaseudun muisti, sillä useat tekijät esittelevät taiteensa avulla mennyttä maaseutua perinteisine työtapoineen. Taustalla on entisaikojen ihannointi, vanhat työtavat, huvit ja koko elämäntyyli. Teosten aiheet voivat kummuta lapsuuden muistoista tai edustaa perinteiseksi koettua maaseutukuvastoa.\nJulkisuuden henkilöitä esittävä nykykansantaide tarjoaa pysäytyskuvia tiedotusvälineiden mediavirrasta. Monet ikuistetut julkkikset ovat teosten tekijöille todellisia idoleita, jotka parhaimmillaan symboloivat kansallistunnetta sekä edustavat huomattavia saavutuksia kulttuurin, politiikan tai urheilun alueella. Julkisuuden henkilöiden kuvaaminen mahdollistaa erityisen yhteyden tekijän ja teosten yleisön välille. Henkilöhahmon tunnistaminen antaa tarkastelijalle oivaltamisen ilon ja todistaa samalla tekijän kyvystä ”tehdä näköistä”.\nMaaseutumaisemaan sopivat hevonen ja lehmä ovat vahvasti edustettuina pihojen veistoskavalkadeissa. Metsäneläimistä erityisen suosittuja ovat karhu, joka veistyy luontevimmin puusta, ja hirvi, joka toteutetaan värinsä ja muotonsa vuoksi usein betonista. Näiden suurien ja näyttävien eläinten lisäksi erilaiset lintuaiheet, varsinkin kurjet ja metsot, ovat hyvin yleisiä. Suomalaisen koti- ja metsäneläimistön rinnalla ITE-teoksissa esiintyy eksoottisia villieläimiä jääkarhuista panttereihin.\nVuoden 2021 ITE-taiteilijan Jori Kalliolan puupääkansa kapinoi auktoriteettejä vastaan. Kuva: Veli Granö.


Kaukosäädin Ledvance Smart+ WiFi | bauhaus.fi\nKaukosäädin Ledvance Smart+ WiFi\nKaukosäädin WiFi-teknologialla himmennykseen. Päälle/pois ja himmennys. Paristokäyttöinen (2x AAA paristo). Ohjattavissa jopa 15 SMART+ WiFi-tuotetta. Verkkoprotokolla: WiFi. SMART+ WiFi -tuotteiden ohjaus ilman erillistä sovellusta. Älykoti sisä- ja ulko...\nKaukosäädin WiFi-teknologialla himmennykseen. Päälle/pois ja himmennys. Paristokäyttöinen (2x AAA paristo). Ohjattavissa jopa 15 SMART+ WiFi-tuotetta. Verkkoprotokolla: WiFi. SMART+ WiFi -tuotteiden ohjaus ilman erillistä sovellusta. Älykoti sisä- ja ulkokäyttöön. LEDVANCE SMART+ WiFi-sovellus vaaditaan (vain SMART+ WiFi -tuotteiden määrittelyyn). Ei sisällä paristoja.\nLisätiedot Pituus: 14 mm Leveys: 37 mm Korkeus: 130 mm\nYhteensopiva älykotitekniikka: Google Assistant / Amazon Alexa


Enklaavin mentorointiprojekti starttaa jälleen. Nyt sinulla onkin mieletön mahdollisuus lähteä mukaan projektiin, joka on viety menestyksekkäästi läpi jo kolme kertaa! Projekti toteutetaan yhdessä Suomen Ekonomien sekä Enklaavin alumnien kanssa.\nKATSO TÄMÄN VUODEN MENTORIT TÄSTÄ!\nMitä mentorointi oikeastaan on ja mistä ohjelmassa on pohjimmiltaan kyse?\nMentorointiprojektissa kohtaavat jo valmistuneet ekonomit eli mentorit sekä mentoroitavat aktorit eli opiskelijat. Ohjelma on tarkoitettu kolmannesta vuosikurssista ylöspäin, mutta jos koet mentoroinnin olevan ajankohtainen jo opintojen aikaisemmassa vaiheessa, voit toki hakea mukaan.\nProjekti alkaa marraskuun puolivälissä ja kestää noin puoli vuotta, jonka aikana järjestetään muutama yhteinen tilaisuus projektiin osallistuvien kesken. Projektin ensimmäinen yhteinen tapahtuma on Helsingissä 9.11. järjestettävä Kick Off-tilaisuus. Tämän ohella parit ovat itse vastuussaan yhteydenpidostaan ohjelman aikana. Toki on suositeltavaa nähdä pariaan kasvotusten, mutta kiireisinä aikoina kuulumisten vaihto onnistuu vaikkapa Skypessä tai sähköpostilla.\nAikaisempien aktoreiden kommentteja mentorointiprojektista:\n”Olin mukana Enklaavin ja Suomen Ekonomien järjestämässä mentorointiprojektissa viime vuonna, josta jäi aivan mahtavat fiilikset! Parivalinta oli nappisuoritus ja mentorini oli mielettömän ihana persoona. Sain häneltä paljon hyviä vinkkejä työnhakuun, vastauksia pohtimiini työelämän kysymyksiin ja koen myös urasuunnitelmieni selkeytyneen. Ennen kaikkea hän sai minut luottamaan itseeni ja omiin kykyihini sekä avarsi ajattelutapaani. Näimme projektin aikana useimmiten mentorini työpaikalla ja loppuvaiheessa kävimme jopa terassilla yhdessä Pidämme edelleen yhteydettä ja uskon, että tämä tulee jatkumaan vielä pitkään!\nLähde siis mukaan kartuttamaan valmiuksiasi ja ilmoittaudu 7.11. mennessä!\nHakemukset tulee lähettää sähköpostitse osoitteeseen vpj@enklaavi.fi tai aino.juurikkala@ekonomit.fi. Kerro hakemuksessasi kolme mentoria, joiden aktoriksi haluaisit ja perustelut näille valinnoille. Kerro meille myös, miksi haluat ohjelmaan mukaan ja mitä mentoroinnilta odotat.


Kiasman ystävät värin ja valon lumoissa | Kiasma-blogi\nKiasman ystävät värin ja valon lumoissa\n23.3.2016 16.9.2016 Kiasman ystävät\nKylmä viima pyyhki Kiasman pysäkillä varhain lauantaiaamuna, kun viisikymmentä Kiasman ystävää kiipesi luottokuljettajamme Esan bussiin. Aurinko sentään paistoi niin kuin Ystävien retkellä aina.\nAlkoi matka kohti Hämeenlinnaa, jossa Ystäviä odotti neljän nuoren nousevan tähden näyttely. Näin luulimme! Mutta pian paljastui, että ihan olivat valmiita tähtiä kaikki neljä: Ilari Hautamäki, Sami Havia, Kati Lehtonen ja Kim Somervuori.\nTaas kerran Hämeenlinnan taidemuseo yllätti tarjoamalla uskomattoman kauniin, eheän, raikkaan ja iloisen, pääosin maalauksista koostuvan näyttelyn. Näyttelyn kuratoinut Veikko Halmetoja oli rakentanut näiden neljän nuoren mestarin töistä tasapainoisen, ehyen kokonaisuuden, jossa työt kävivät jännittävää dialogia keskenään. Näyttely todistaa, että maalaus elää ja voi hyvin!\nTampereella meitä oli Sara Hildenillä vastassa Carolus Enckell, itse livenä paikalla. Tätä isoa retrospektiiviä on odotettu, ja nyt odotukset palkittiin, ne palkittiin suurenmoisella tavalla. Näyttely piirsi Caroluksen vuosikymmeniä pitkän taiteen huikea kaaren kokonaisuudessaan, jatkuvasti uudistuvan, tarkentuvan ja pelkistyessään syvenevän. Oli toki jotain kaikkia töitä yhdistävääkin: valo, lasimaalausten tavoin värien takaa suodattuva valo! Näiden töiden äärellä tunsi jakavansa jotain pyhää. Maailma on sittenkin kaunis.\nSärkännimestä Esan bussi kääntyi kohti itää, Kangasalle. Vielä ei ollut päivä täysi. Kangasala-talossa Raili Tang, livenä hänkin, toivotti meidät tervetulleeksi omaan näyttelyynsä. Hän oli poiminut siihen töitä eri vuosikymmeniltä, uusimmat viime syksyltä. Tangin uran yhdistävä tekijä on hänen hienostunut kolorisminsa, joka saa ilmiasunsa milloin paksuna rappauksena, milloin lasuurinohuina hengittävinä pintoina. Vanhempien töiden pastelli- ja harmaasävyt ovat ajan kuluessa voimistuneet, mutta pääosassa aina on väri, milloin heleä, milloin täyteläisen uhkea.\nKolme näyttelyä, kuusi maalaria, värin ja valon liitto. Eläköön maalaus!


Sherwood || Arabesque\nNimi: Arabesque, "Argo" Rekisterinumero: VH15-035-0181\nIkä, syntynyt: 7 v, 21.03.2015 ikääntyy satunnaisesti Koulutustaso: ko: vaB, re: 80 cm\nSäkäkorkeus: 147 cm Painotus: Kouluratsastus\n20.06.2020: Argo kantakirjattiin toiselle palkinnolle kesäkuun tilaisuudessa pistein (19 + 19 + 18 + 19 =) 75p! Tavoitteena KRJL\nArgon tarina on se kaikista tavanomaisin. Emme etsineet tallille uusia asukkaita, mutta kun näin Argon koulukisoissa vasta nelivuotiaana, kiinnitti se huomioni saman tien. Ori oli jo nuorena todella hyväaskelinen ja kuuliainen hevonen, ja sen liikkumista oli ilo katsoa. Ja iloiseksi tulin myös siitä, kun joitakin kuukausia myöhemmin löysin netistä myynti-ilmoituksen, jonka kuvia koristi tutun näköinen ori.\nArgo on niin kiltti, että lapset voivat istua sen selässä laitumella, ja taluttaessa edes riimunaru ei ole tarpeellinen väline. Argo seuraa omaa ihmistä mihin tahansa, jopa hevosautoon sekä pesupaikalle. Hoitaessa se seisoo paikoillaan, nostaa jalkaa, kun sitä vähän koskettaa, ja antaa suorittaa kaikki toimenpiteet rauhassa. Toisinaan ori tuntuu toimivan kuin ajatus, tai vähintään sillä tuntuu olevan ajatustenlukijan kykyjä. Argolla on selvästi myös hieman ruunamaisia piirteitä, sillä tammat eivät tunnu kiinnostavan sitä pätkääkään! Maastoratsastus tammaporukalla onkin varsin mukava tapa viettää yhteistä aikaa.\nArgo on oikein passeli kouluratsu, ja se oppii uudet asiat erityisen nopeasti. Ori on todella suoraviivainen, ja se tekee juuri niin kuin ratsastaja pyytää. Jos ratsastaja ei ole aivan varma apujensa kanssa, ei myöskään ori tee mitään. Se ei lähde sooloilemaan omiaan, vaan kulkee maltillisena eteenpäin ja jää odottamaan selkeämpiä apuja. Argolla on todella hyvät hermot, ja se toimii erinomaisena opetusratsuna myös aloitteleville ratsastajille. Orin kanssa on nimittäin pakko ratsastaa oikein, jos haluaa saada sen liikkumaan hyvin. Kouluradoilla ori kulkee kuuliaasti eteenpäin, ja sen askelista löytyy juuri sopivasti liikettä ja ilmavuutta. Taivutukset sekä lisätyt askellajit ovat ehdottomasti orin bravuureja, ja näissä orin askeleet pääsevät hyvin oikeuksiinsa.\nVieraissa paikoissa ori saattaa hieman jännittää, minkä vuoksi erityisesti kisapäivinä huolelliset alkulämmittelyt ovat avainsana onnistumiseen. Yleisesti kaikki uudet asiat ja ihmiset Argo ottaa vastaan mielenkiinnolla - ei ehkä niinkään uteliaasti, mutta kiinnostuneena kyllä – ja ori tottuu nopeasti myös epämiellyttäviin tilanteisiin. Ei siis liene ihmekään, että eläinlääkärit ja kengittäjät ovat yleensä hyvillään, kun pääsevät päivän päätteeksi vielä käsittelemään kilttiä Argoa muiden orien jälkeen.\nArgo on aivan unelmaponi, eikä parempaa kisa- ja harrastekumppania löytäisi, vaikka kuinka etsisi. Orissa on kaikki palaset kohdallaan järkeä ja taitoa myöten, ja sen kanssa on aina yhtä mukava viettää aikaa. Talliarki sujuu erinomaisesti, ja Argo saa koko elämän näyttämään niin mutkattomalta ja helpolta!\nconn, rn, 142 cm\nevm ii. Araglas\nconn, m, 142 cm\nevm ei. Fantastique


mtv3 7.00 Huomenta Suomi 7.40 Alexander... - Kotimaa - Helsingin Sanomat\nmtv3 7.00 Huomenta Suomi 7.40 Alexander...\nmtv3 7.00 Huomenta Suomi 7.40 Alexander Stubb lobbaa suomalaisia EU:n huippuvirkoihin. 7.50 Reijo Kemppinen kertoo, ovatko tervan ja grillauksen kieltäminen EU:n kaupunkilegendoja. 8.20 Missä asuvat Suomen rikkaat, missä köyhät? 8.40 Itämeri voi huonosti. 8.50 Kesäkissaa ei saa hylätä. 3650728 9.


Kyproksen valtiovarainministeri saisi pankkivallan | Yle Uutiset\nKyproksen valtiovarainministeri saisi pankkivallan\nKyproksen hallitus ehdottaa pankkijärjestelmän panemista uusiksi. Hätätilanteessa keskuspankin johtaja tai valtiovarainministeri saisi päätäntävallan pankkien pääomista.\nNainen nostaa käteistä Laiki-pankin automaatista Nicosiassa, Kyproksella. Kuva: Katia Christodoulou / EPA\n21.3.2013 • Päivitetty 21.3.2013 22:37\nEuroalueen valtiovarainministerit pitivät torstai-iltana kahden tunnin puhelinkokouksen Kyproksen tilanteesta. Sen jälkeen jaetussa lausunnossa ministerit sanoivat, että saarivaltion uudesta suunnitelmasta sopii neuvotella.\nKyproksen parlamentin on määrä käsitellä vielä torstai-iltana vaihtoehtoista pelastussuunnitelmaa. Uutistoimisto Reutersin tietojen mukaan pankkijärjestelmää uusittaisiin niin, että hallitus saisi enemmän sananvaltaa.\n- Lain tarkoitus on, että yleisen järjestyksen tai turvallisuuden vaatimassa hätätilanteessa (valtiovarain)ministeri tai (keskuspankin) johtaja voisi asettaa väliaikaisia rajoitteita, Reutersin näkemässä lakiesityksessä sanotaan.\nHallitus on toimittanut parlamentille uuden esityksen talouden pelastamisesta. Parlamentin on hyväksyttävä niin sanottu yhteisvastuullinen investointirahasto, joka kasattaisiin ilmeisesti valtiollisilla ja yksityisillä eläkevaroilla.\nEuroopan Keskuspankki on uhannut nakata Kyproksen pelastusponnistelut paperikoriin. Maan poliitikoilla on maanantaihin asti aikaa viimeistellä suunnitelma B. Alkuperäinen pelastusohjelma kaatui parlamentissa ehtoon, joka olisi höylännyt pankkitallettajilta tuntuvan kertaveron.\nKypros tarvitsee jollakin keinolla ne 5,8 miljardia euroa, joita se ei suostunut viemään kyproslaisilta tileiltä.\nValtiovarainministeri on neuvotellut Moskovassa kaksi päivää saadakseen Venäjältä apua. Torstai-iltana hän kieltäytyi kommentoimasta, kuinka yritys on sujunut.\nJos konkurssikypsä Kypros ei keksi ratkaisua, EU-lähteiden mukaan maa voitaisiin jopa erottaa eurosta kriisin leviämisen estämiseksi.\nAhdinkoa syvensi torstai-iltana luottoluokittaja Standard & Poor's. Se kertoi laskevansa Kyproksen luokituksen tasolle CCC eli yhdellä pykälällä.\nTimo Soini: Kyproksesta välikysymys, kävi miten kävi 21.3.2013\nKäteisautomaatteihin nostoraja Kyproksella 21.3.2013\nTalousKyprosSaarivaltioVälimeren saaretValtiovarainministeriöPankkitoimintaKreikkaLähi-itäSaaristo ja saaretTalouden pelastuspakettiRahoitus- ja yrityspalvelutKeskuspankitRahoituspalvelutRahalaitoksetMeretHätätilanteet


ᐅ Seuraajokaiselle.fi Alennuskoodi ᐅ -60% ᐅ 2022\nLähetä Seuraajokaiselle.fi -kampanja\nJopa 30%: N Alennus Seuraajokaiselle.fi: Ssa\nHanki 35% Alennus - Seuraajokaiselle.fi Tarjouskoodi\nSeuraajokaiselle.fi Alennuskoodi: Tallenna Jopa 25%\n45% Alennus Kaikesta Seuraajokaiselle.fi: Ssa\nSeuraajokaiselle.fi Uusi Asiakaskoodi: 60% Off Checkoutissa\nSeuraajokaiselle.fi Kampanjakoodi, Alennukset ja Alennuskoodi Tammikuu 2022\nTallenna jopa 60% tilauksellesi Seuraajokaiselle.fi Kampanjakoodi. Nappaa lisäksi mukaasi Tarjouskoodi ja Alennukset joita julkaisemme sivullamme jopa päivittäin.\nVanhenee 15-4-22 40\nKuinka kauan Seuraajokaiselle.fi Kampanjakoodi ovat voimassa?\nSeuraajokaiselle.fi Kampanjakoodi voi käyttää tietyn ajan. Jos kuitenkin Seuraajokaiselle.fi Alennukset voidaan lunastaa vain tietylle tuotteelle eikä viimeistä käyttöaikaa näytetä. Tässä tapauksessa Seuraajokaiselle.fi Alennuskoodi on aina voimassa, kunnes tuote on loppuunmyyty.\nTarjoaako Seuraajokaiselle.fi uusille asiakkaille alennuksia?\nJoo. Saat alennuksen ensimmäisestä ostoksesta kauppiaalla Seuraajokaiselle.fi. Vahvista vain uuden asiakkaasi henkilöllisyys, niin saat Seuraajokaiselle.fi Alennukset erityisesti valmistautuneena sinua varten. Samalla voit nauttia myös muista Seuraajokaiselle.fi Alennuskoodi.\nOnko kauppiaalla Seuraajokaiselle.fi alennusosio?\nKyllä, Seuraajokaiselle.fi erikoismyynti -osiossa on monia erinomaisia yksittäisten tuotteiden tarjouksia ja tarjouksia. Kaikki Seuraajokaiselle.fi -asiakkaat voivat käydä sivustossa capspa.org katsellakseen Seuraajokaiselle.fi -mainossisältöä ja saadakseen Seuraajokaiselle.fi Kampanjakoodi. Tässä tapauksessa Seuraajokaiselle.fi on sitoutunut tarjoamaan asiakkailleen kustannustehokkaimpia hyödykkeitä.\nKäyttäjän Seuraajokaiselle.fi uusimmat hinnat julkaistaan ttracker.seuraajokaiselle.fi -kotisivulla, kirjaudutaan sisään ttracker.seuraajokaiselle.fi -palveluun ja selataan ajoissa, jotta et menetä erikoistarjouksia. Samalla voit myös saada uusimman Seuraajokaiselle.fi -kupongin sivuston capspa.org kautta.\nVanhenee 14-4-22 64\nNappaa Jopa 14 % Alennus Valituista Tuotteista -G Adventures\nVanhenee 1-2-22 58\nVoit peruuttaa Seuraajokaiselle.fi tilauksen milloin tahansa!


Talouspolitiikan koordinaatio valtiovarainministereiden kokouksissa - Valtioneuvosto\nTalouspolitiikan koordinaatio valtiovarainministereiden kokouksissa\nLehdistötiedote • Loka 16, 2010 11:40 EEST\nEU:n talous- ja valtiovarainministerit kokoontuvat Luxemburgissa 18. ? 19.10.2010. Suomea kokouksissa edustaa valtiovarainministeri Jyrki Katainen.\nEurooppa-neuvoston puheenjohtaja Herman Van Rompuyn johtama työryhmä kokoontuu Luxemburgiin maanantaina 18.10. viimeistelemään loppuraporttiaan, joka annetaan lokakuun lopussa kokoontuvalle Eurooppa-neuvostolle. Loppuraportti ja Eurooppa-neuvoston siitä tekemät päätelmät ohjaavat komission syyskuun lopussa antamien, talouspolitiikan koordinaation tiivistämistä koskevien lainsäädäntöesityksien käsittelyä loppuvuonna. Suomi pitää tärkeänä, että loppuraportti tukee komission esitysten sujuvaa käsittelyä ja hyväksymistä neuvostossa.\nMaanantaina kokoontuu myös euroryhmä, joka keskustelee talouspolitiikan hallinnointia koskevista komission esityksistä, rahoitusmarkkinoiden tilanteesta, kansainvälisten rahoituslaitosten vuosikokousten tuloksista sekä euroalueen valmistautumisesta G20-finanssiministereiden kokoukseen.\nEurooppa-neuvoston valmistelu - selvitys rahoituslaitosten vakausmaksusta ja uusista veroista\nEcofin-neuvosto keskustelee Eurooppa-neuvostolle annettavasta, rahoituslaitosten vakausmaksuja ja rahoitusmarkkinoiden uusia veroja koskevasta selvityksestä. Komissio antoi 7.10. finanssialan verotusta koskevan tiedonannon. Komission tarkoituksena on myös antaa kriisinhallintaa ja kriisinratkaisurahastoja koskevia lainsäädäntöehdotuksia alkuvuodesta 2011.\nAktiviteettipohjaisen veron (Financial Activities Tax) osalta Suomi kannattaa jatkoselvittelyä ja tukee hanketta varauksin. Suomi kannattaa ajatusta, että veroasiantuntijat tekevät perusteellisen selvityksen transaktioverosta. Vakausmaksujen yksityiskohtien päättämisessä tulee painottaa malttia ja huolellisuutta. Tilanne EU:ssa on vakausmaksujen osalta muuttumassa hajanaisemmaksi, kun jäsenvaltiot ottavat käyttöön omia ratkaisujaan. Tämän vuoksi Suomi pitää tärkeänä, että yhteisten periaatteiden laatimisessa edetään ripeästi.\nEcofin-neuvosto käsittelee hallinnollista yhteistyötä verotuksen alalla koskevaa direktiiviä. Suomi kannattaa hallinnollisen yhteistyön tehostamista ja pitää tärkeänä poliittisen yhteisymmärryksen saavuttamista tästä kysymyksestä. Suomi voi hyväksyä puheenjohtajamaan kompromissiehdotuksen.\nValtiovarainministerit keskustelevat lisäksi käännetystä arvonlisäverotuksesta. Italia, Saksa ja Itävalta ovat pyytäneet lupaa soveltaa käännettyä verovelvollisuutta matkapuhelimiin ja elektronisiin piireihin ja Yhdistynyt kuningaskunta on pyytänyt lupaa pidentää oman poikkeuslupansa voimassaoloaikaa. Suomi voi hyväksyä puheenjohtajan kompromissiehdotuksen.\nLiettuan ja Romanian toimet liiallisen alijäämän poistamiseksi\nEcofin-neuvosto päätti heinäkuussa 2009, että Liettuassa ja Romaniassa on liiallinen alijäämä. Molemmille maille annettiin helmikuussa 2010 uudet liiallisen alijäämän korjaamista koskevat suositukset ja niiden pohjalta tehtyjä toimia arvioidaan nyt Ecofin-neuvostossa. Suomi voi yhtyä komission arvioon, että sekä Liettua että Romania ovat ryhtyneet vaatimusten mukaisiin toimiin liiallisen alijäämän korjaamiseksi.\nEcofin-neuvoston on määrä hyväksyä päälinjaukset G20-finanssiministereiden Etelä-Koreassa 21. - 23.10. pidettävää kokousta sekä samalla myös marraskuun G20-huippukokousta varten. Näissä kokouksissa on määrä käsitellä mm. globaalia taloustilannetta, G20-kasvukehikkoa, rahoitusmarkkinoiden sääntelyä sekä todennäköisesti myös Kansainvälisen valuuttarahaston (IMF) hallintouudistuksia.\nNeuvoston kokouksessa on tarkoitus hyväksyä myös päätelmät korkea-asteen koulutuksesta julkisten varojen tehokkaan käytön näkökulmasta sekä kansallisia budjettikehikkoja koskevista parhaista käytännöistä.\nLisätietoja antaa neuvotteleva virkamies Martti Salmi, puh. 09 160 32516 tai 0400 510 304.


Siellä missä pippuri kasvaa – Matkalla kaiken aikaa | Lily\nMitä muuta Phu Quocilla voi tehdä kuin maata rannalla? No, vaikka mitä! Suurista rakennusprojekteista huolimatta yli puolet saaresta on luonnonsuojelualuetta. Koskematonta luontoa siis riittää. Paras tapa tutustua saareen on vuokrata skootteri. Itsekin ajoin ensimmäistä kertaa yksin skootteria Phu Quocilla (yleensä istun takana jonkun toisen ajaessa). Jos mä pystyin siihen niin säkin pystyt! Jos skootterilla ajo tuntuu aivan ylivoimaiselta (kuten kuvasta näkyy ei oo onnistuneesta kokeilusta huolimatta mun suosikkipuuhaa) ja olette liikkeellä porukalla, niin taksin vuokraaminen päiväksi on myös hyvä vaihtoehto.\nTässä postauksessa tutustutaan muutamaan suosikkikohteeseemme Phu Quocilla. Listatut kohteet sijaitsevat saaren pohjoisosassa. Niihin voi tutustua yhden päivän aikana, mutta jaettiin ne usealle eri päivälle (kuten meillä on tapana). Päädyttiin näihin paikkoihin sattumalta, kun ajeltiin päämäärättömästi ympäri saarta. Eli kannattaa varata aikaa, tarkkailla ympäristöä ja pysähtyä, kun näkee jotain mielenkiintoista.\nRACH VEM – uinuva kalastajakylä\nRach Vem oli erittäin piristävä löytö kaukana turistikeskittymistä. Pitkiä puulaitureita, hymyileviä paikallisia, kissanpentuja ja kalastajia työssään. Kylässä aika tuntui pysähtyneen, ja näimme vain kaksi muuta länsimaalaista reissaajaa, saksalaisen pariskunnan. Heidän kanssaan jutellessa huomasimme taas, kuinka eri tavalla ihmiset voivat kokea jonkun paikan. Meidän mielestä kylässä oli ihana tunnelma, toinen pariskunta koki paikan ahdistavaksi, likaiseksi ja tylsäksi. Kukaan kylässä ei puhunut englantia, mutta meille hymyiltiin, ja pysähdyimme leikkimään paikallisten lasten kanssa. Saksalaiset sanoivat, että paikalliset ovat vihamielisiä ja tuijottavat heitä inhottavasti. Meidän kokemus oli täysin päinvastainen. Totta on, että kylässä ei ole turisteille suunnattuja aktiviteetteja, mutta siksi pidimmekin siitä. Kylä on kaukana kaikesta, ja voisin hyvin kuvitella hengailevani siellä pari päivää laiturilla kirjaa lukien ja riippumatossa torkkuen. Tällä hetkellä kylän lähellä on yksi resortti, mutta joidenkin suunnitelmien mukaan koko kylä aiotaan pistää matalaksi ketjuhotellien tieltä. Toivotaan, ettei näin käy.\nPHU QUOC COUNTRYSIDE – pippuria ja olutta\nAjaessamme Rach Vemilta takaisin Ong Langille näimme Phu Quoc Countryside –maatilan mainoksen, jossa luki ”Pepper farm – free tour and home made beer”. Ensimmäisen kerran paikan ohittaessamme emme pysähtyneet, koska ajattelimme, että kyseessä kuitenkin joku huijaus ja rahastus (ihana asenne meillä), ja ehkä paikka on meidän makuun liian turremainen. Ong Langin Rock Barissa saimme kuitenkin maistaa paikallista olutta (Phu Quoc Beer). Muutaman teollisen Saigon-oluen jälkeen maku oli erittäin virkistävä, jopa kaltaistemme olutsnobien mielestä. Baarin omistaja Jenny kertoi, että hänen veljensä pyörittää kyseistä Phu Quoc Countryside –tilaa, jonka yhteydessä on panimo, missä olut tehdään. Pienpanimo Phu Quocin kaltaisella lomasaarella on aikamoinen harvinaisuus, joten pakkohan meidän oli palata tarkastamaan tilukset. Olimme joka tapauksessa suunnitelleet käyvämme jossain vaiheessa pippuritilalla.\nKierros alkaa tunnelmallisesta kahvilasta, jossa on suositeltavaa ostaa jotain pientä. Emme kuitenkaan kokeneet, että meitä olisi painostuttu ostamaan yhtään mitään. Halusimme joka tapauksessa maistaa tilan tummaa olutta, koska Rock Barissa oli tarjoalla vain vaaleampaa versiota. Kierroksen ajaksi saimme päähämme vietnamilaiset hatut. Eka ajatus oli, että onko tätä pakko pitää päässä, ja näytän idiootilta. Auringon porottaessa taivaalta myönnyin, ja lopulta poseerattiin kilpaa oppaamme kanssa.\nTilalla kasvaa monia eri vihanneksia ja hedelmiä, mutta se tunnetaan etenkin pippureistaan. Pippuria viedään Eurooppaan asti, muun muassa Italiaan ja Saksaan. Mulla meni pippurin kasvatusinfot vähän ohi, kun keskityin fiilistelemään tilan rauhallista tunnelmaa.\nMalttamattomina kyselimme, että missä se panimo on, ja kierroksen lopussa päästiin vihdoin tutustumaan yllättävän isoihin tuotantotiloihin. Opas oli aika hämmentynyt meidän olutnörttien kysymyksistä, joten palasimme nopeasti myymälän puolelle. Mukaan ostettiin oluen lisäksi tilan omaa pippurisuolaa, joka on meillä edelleen käytössä. Nam!\nPHU QUOC BEE FARM – mehiläisten elämää\nMulla on tapana huutaa ”Mä en kestä!”, kun näen jotain todella söpöä. Tuota huutoa Chrisu saikin kuunnella Phu Quoc Bee Farm –mehiläistilalla, koska se oli vaan yksinkertaisesti älyttömän söpö paikka. Pastellinväriset mehiläispesät, kahvilan hassut kyltit, hiljaa virtaava puro, auringossa makoileva koira ja herkullinen kakku aiheuttivat hetkellisen, voimakkaan onnellisuusryöpyn. Kahvilassa symppis tyttö kertoi meille hunajan valmistuksesta, ja maisteltiin inkiväärillä ja kanelilla maistettua hunajaa. Lähtiessämme hän huikkasi meille: ”Thank you for beeing with us!”\nTodellakin – mä en kestä.\nAvainsanat: phu quoc, Vietnam\nToi Rach Vem vaikuttaa kyllä tosi kivalta paikalta. Siihen me ei omilla skootteriretkillä eksyttykään. Skootteriajelut oli kyllä melkein parasta hupia saarella, vaikka itse tyydyinkin istumaan peräpenkillä. Tosin osa teistä oli sen verran pomppuisia, että meni siinä kyllä vähän paikat kipeäksi eikä yhden päivän aikana viitsinytkään ihan mielettömän pitkiä retkiä tehdä. Mutta kylläpä tulikin taas matkakuume näitä kuvia katsellessa. Onneksi talviloma on jo ihan pian :).\nOnpa kivan näköistä, ihania kuvia olette ottaneet! 🙂\nItse olen kirjoitellut juuri blogiini Puerto Ricon matkasta, jos sellainen kiinnostaa. 🙂


Käyttöehdot | Sujula\nHeippa ihana, olet meille tärkeä, siksi suunnittelimme asiakkaillemme reilun, läpinäkyvän ja helpon tavan asioida verkkokaupassamme. Lue seuraavat kohdat saadaksesi lisätietoja siitä, kuinka toimitamme tai vaihdamme tuotteita tai miten suojaamme henkilötietojasi.\nÄlä epäröi ottaa yhteyttä, jos sinulla on kysyttävää!\nVerkkokaupan ehdot ja tietosuoja\nVoimassa 1.03.2021 alkaen\nVerkkokaupan tuotteita myy Sujula Oy, y-tunnus FI3165204-4. Myymme tuotteita Suomessa ja EU: ssa / maailmanlaajuisesti yli 18-vuotiaille yksityisasiakkaille. Hinnat sisältävät arvonlisäveron. Pidätämme oikeuden muuttaa hintoja ja postituskuluja ilman ennakkoilmoitusta, hinnanmuutokset eivät vaikuta jo tehtyihin tilauksiin. Alla olevat ehdot sisältävät kaikki Sujula Oy: n kuluttajille myymät tuotteet ja palvelut.\nTuotteita tilataan pääasiassa Internetin kautta osoitteesta www.sujula.fi.\nTuotteita voi tilata myös puhelimitse tai sähköpostilla.\nKaikki verkkotilaukset vahvistetaan sähköpostitse. Kyseisessä sähköpostiviestissä ilmoitetaan hinta, postituskulut ja tilattujen tuotteiden luettelo. Vahvistuksen saamiseksi sähköpostiosoitteesi on täytettävä, kun tilaus on tehty. Asiakas hyväksyy ehdot toimitettaessa tilausta. Asiakas on täysin vastuussa tilauksestaan kannetuista tulleista / tulleista, varsinkin jos tilaus lähetetään EU: n / Schengen-alueen ulkopuolelle. Näihin maihin voi kuulua Yhdistynyt kuningaskunta / Irlanti riippuen EU: n neuvoston päätöksistä, jotka liittyvät Brexit-neuvotteluihin. Päivittää - Yhdistynyt kuningaskunta ei ole enää EU: n jäsen 1. tammikuuta 2021\nLähetämme tilauksen vahvistuksen sähköpostitse, jonka mukana on lasku tai kuitti, jossa ilmoitetaan:\n- Viitenumero / Tilausnumero\n- Tilauksen kokonaishinta (Sisältää verot ja toimitus- / käsittelykulut)\nKaikki tilaukset voidaan maksaa maksupalveluntarjoajamme kautta, joihin voi sisältyä Klarna ja Paypal (luottokorteille ja suoraan PayPalille).\nTilaukset pakataan ja lähetetään 1-3 arkipäivän kuluessa tilauksesta. (+postin kuljetukseen käyttämä aika)\nPoikkeustapauksissa (sairastuminen, kampanjat, tapahtumat tai loma-ajat) voi toimitusaika olla pidempi, tästä informoidaan tarpeen mukaan.\nKlarna ja Paypal toimivat keräävänä maksupalveluntarjoajana ja ovat valtuutettuja maksulaitoksia. Sujula näkyy vastaanottajana pankki- tai luottokorttitiliotteellasi. Klarna & Paypal välittää maksun kauppiaalle. Laskulla maksaessasi, ota yhteyttä meihin suoraan verkkosivustollamme annettujen yhteystietojen osalta.\nTuotteiden toimitusmaksu on 6€/lähetys, ja yli 50 € tilauksille toimitus on maksuton. Toimitamme tilaukset Posti- pakettina joita voidaan seurata seurantanumerolla, joka lähetetään sähköpostilla. Jos toimitusta pyydetään ”särkyvä”- pakettina, lisätään postituskulut postilaatikkohinnan mukaan. Lisätietoja löytyy osoitteesta www.posti.fi\nTilauksen voi myös noutaa Sujulan myymälältä aukioloaikojen puitteissa. Saat sähköpostin kun tilauksesi on pakattu ja noudettavissa.\nNoutotilauksen voi maksaa myös myymälässä, tällöin tilattuja tuotteita säilytetään 7vrk tilauksesta, otathan tämän huomioon tilausta tehdessäsi.\nVaihto- ja palautuskäytännöt\nSuomen kuluttajansuojalain mukaan asiakkaalla on oikeus vaihtaa tai palauttaa ostamansa tuotteet 14 päivän sisällä ostettujen tuotteiden toimituspäivästä. Oikeus palauttaa ostetut tuotteet sisältävät vain avaamattomat ja jälleenmyytävät tuotteet alkuperäisessä pakkauksessaan.\nSisällytä palautteeseesi seuraavat tiedot:\n- Asiakkaan numero, nimi, osoite ja puhelinnumero\n- Pankkitilin numero / maksutapa\n- Kopio tilausvahvistuksesta Sujula OY:ltä\nEmme hyväksy palautusta 14 päivän kuluttua toimituspäivästä. Kun palautettu tuote on hyväksytty ja tarkastettu, rahat palautetaan suoraan pankkitilillesi. Jos tuotteessa ei ole merkittävää vikaa ja asiakas haluaa palauttaa sen joka tapauksessa, asiakas on vastuussa mahdollisesta toimitusmaksusta. Sujula Oy huolehtii palautuspostimaksuista, jos asiakkaan vastaanottama tuote on viallinen tai vahingoittunut tai jos väärä tuote lähetetään vahingossa. Asiakas on vastuussa tilauksensa oikeellisuudesta ennen ostoksen tekemistä. Jos asiakas tilaa vahingossa väärän tuotteen, hänen on otettava meihin yhteyttä heti tilauksen tekemisen jälkeen, jotta voimme korjata ongelman. Nopein tapa ottaa yhteyttä on sähköpostitse osoitteeseen orders@sujula.fi\nNoutamatta jätetty lähetys ei ole hyväksytty palautus!\nMikäli tilaus palautuu meille noutamattomana, veloitamme tilauksesta lähetyskulut molempiin suuntiin sekä 20% tilauksen loppusummasta käsittelykuluina.\nOngelma toimituksissa tai palautuksissa\nJos tuote on puutteellinen tai vahingoittunut toimituksen aikana tai väärä tuote on toimitettu, sinun on ilmoitettava asiasta meille välittömästi osoitteessa orders@sujula.fi tai postitse osoitteeseen:\nTieto virheellisestä toimituksesta tai tuotteesta on tehtävä mahdollisimman pian ja viimeistään 14 päivän kuluessa toimituksesta. Kuljetuksessa vaurioituneet tuotteet selvitetään postin kanssa yhteistyössä. Otathan näissä tilanteissa yhteyden meihin orders@sujula.fi.\nTietosuoja ja henkilötietojen käyttö\nSujula Oy käsittelee kaikkia asiakastietoja huolella.\nSujula Oy sitoutuu olemaan luovuttamatta mitään asiakastietoja kolmansille osapuolille. Asiakastietoja ei luovuteta Sujula Oy: n ulkopuolella, ellei laki sitä vaadi.\nHenkilötietoja käytetään seuraaviin tarkoituksiin\n- asiakassuhteiden hoitaminen ja kehittäminen\n- asiakaspalvelun suorittaminen\n- asiakastapahtumien todentaminen\n- asiakaspalvelun ja liiketoiminnan kehittäminen\n- analyysi ja tilastot\n- muut vastaavat tavoitteet\nSujulan asiakastietoja käsittelevät vain sen oma henkilöstö ja seuraavat liikekumppanit, joita samat tietosuojasäännöt edellyttävät:\n- Verkkosivustojen isännöintipalvelu (domainmaailmaa.fi), jolla on kaikki palvelimet Suomessa\n- Sähköpostipalvelujen tarjoaja (sama kuin yllä)\n- Verkkosivustojen isännöintipalvelu (wix.com)\n- Maksukanavamme Klarna ja Paypal\n- Logistiikkatietoja hoitaa Posti Oyj / DHL\n- Kirjanpitopalveluja tarjoaa Digitase Oy (tietovarasto 7 vuotta)\n- Laskutusjärjestelmän tarjoaja Isolta Laskutus\n- Verkkokaupan tarjoaja - wix.com\nHenkilötietojen suojaaminen ja käyttö\nHenkilökohtaisia tietoja sisältävät käsin käsitellyt asiakirjat tuhotaan asianmukaisesti viimeistään 24 kuukauden kuluttua.\nSujulan tilaus- tai laskutusjärjestelmiin tai verkkosivustolle tallennetut henkilötiedot tallennetaan ja tuhotaan asianmukaisesti viimeistään 24 kuukauden kuluttua viimeisestä tietovarauksesta\nKaikki tiedot kerätään ja tallennetaan palvelimille, jotka on suojattu palomuureilla, salasanoilla ja muilla teknisillä tietoturvavälineillä, mukaan lukien sormenjälkilukijat. Vain valtuutettu henkilöstö voi käyttää tietoja.\nHenkilötietoja ei siirretä EU: n tai ETA: n ulkopuolelle, ellei tietojen tekninen käsittely sitä edellytä.\nEmme myy / vaihda henkilötietojasi kolmansien osapuolten kanssa. Tietojasi käsittelevät vain vaaditut liikekumppanit, jotta voimme jatkaa liiketoimintaa tilauksesi käsittelyssä ja tilauksen täyttämisessä.\nPidätämme oikeuden muuttaa käyttöehtojamme. Asiakas on velvollinen lukemaan uusimmat ehdot ennen tilauksen tekemistä.\nTällä verkkosivustolla voidaan käyttää evästeitä seuraamaan sivuston käyttöä, tuottamaan mainosta ja mittaamaan mainonnan vaikutusta. Sähköpostiosoitteita ja muita evästeiden kautta kerättyjä tietoja voidaan käyttää suoramainontaan, jos käyttäjä on hyväksynyt suoramarkkinoinnin sähköpostitse. Eväste on lyhyt tekstitiedosto, jonka Internet-palvelin tallentaa käyttäjän kiintolevylle. Sujula OY voi parantaa evästeiden avulla liiketoimintamalliamme ja tarjota asiakkaalle parhaiten sopivia palveluja ja tuotteita. Käyttäjän verkkoselain todennäköisesti hyväksyy evästeet oletusasetusten kautta, mutta käyttäjä voi estää evästeet muuttamalla selaimen asetuksia tai poistamalla evästeet selaimen käytön jälkeen. Lisätietoja löytyy selaimen ohjeista. Verkkoon liittyvät palvelut saattavat edellyttää evästeiden hyväksymistä toimiakseen oikein.\nKäytämme evästeitä varmistaaksemme, että annamme sinulle parhaan kokemuksen verkkosivustollamme. Jos jatkat tämän sivuston käyttöä, oletamme, että olet tyytyväinen siihen.\nAll photographs, videos and digital media © 2021 by Sujula Oy. Kaikki oikeudet pidätetään


Myydään Omakotitalo 4 huonetta - Espoo Niipperi Nikunmäki 22 as 2 - Etuovi.com 9615809\nEtusivu > Espoo > Niipperi > Kohde 9615809\n4h+k+kph+s+khh2wc+terassi+piha, 99,0 m², 298 000 €\nOmakotitalo, Espoo, Niipperi, Nikunmäki 22 as 2\nEsittelijänä: Kristina Nikkari\nPuhelin: 040 735 2019\nKodikasta asumista omakotitalossa kauniissa Nikunmäessä!Loistava mahdollisuus asua luonnon keskellä arvostetulla alueella omakotitalossa. Talo on hyvässä kunnossa, moderni, siisti ja valoisa monien ikkunoiden ansiosta. Asunnossa on olohuone, kolme makuuhuonetta, avokeittiö, kaksi erillistä wc, kodinhoitohuone, sauna sekä terassi ja lasitettu kuisti.Olohuoneessa oleva varaava takka lisää tunnelmaa ja lämpöä koko perheelle kylminäkin päivinä. Olohuoneesta pääsee terassille markiisin alle esimerkiksi grillaamaan. Kodinhoitohuoneessa riittää työskentely- ja kaappitilaa. Jokaisessa huoneessa on laminaattilattia ja vesikiertoinen lattialämmitys. Lämmitysmuoto on sähkö, mutta poistoilmalämpöpumpun ja ilmalämpöpumpun ansiosta lämmityskulut pysyvät edullisina, ja kesällä voi nauttia viilennyksestä. Hyödynnettävissä on myös talon päädyssä oleva käyttöullakkotila, johon pääsee ulkokautta. Talon kokonaisala on 122 m2 ja asunpinta-ala 99 m2. Tontti on kokonaisuudessaan 1 202 m2, johon on vuonna 2009 rakennettu kaksi erillistaloa (Finndomo-talo). Tämä talo sijaitsee hallinnanjakosopimuksella jaetulla tontilla, jonka pinta-ala on noin 601 m2. Omalla tontilla löytyy myös 7 m2 lämminvarasto, sekä 41 m2 autokatospaikka.Alue on rauhallista, luonnon keskeistä, arvostettua ja lapsiperheiden suosiossa oleva omakotialuetta. Kävelymatkan päästä löytyy kaksi ruokakauppaa, posti, Juvanpuiston koulu ja -päiväkoti sekä ruotsinkielinen päiväkoti Niperts daghem. Liittymä Kehä 3:lle on kilometrin päässä, josta hurauttaa nopeasti Jumboon isommillekin ostoksille.Vapautuminen on sopimuksen mukaan tai viimeistään kaksi kuukautta kaupantekopäivästä. Tervetuloa tutustumaan uuteen kotiinne! Tarkemmat tiedot ja esittelypyynnöt Kristina Nikkari 040 735 2019 tai kristina.nikkari@remax.fi Service also in English.\nNikunmäki 22 as 2, Niipperi, Espoo\n99,0 m², 298 000 €\nNikunmäki 22 As 2, 02920 Espoo\nHei! Haluaisin lisätietoja kohteesta: Nikunmäki 22 as 2, Niipperi, Espoo (http://www.etuovi.com/kohde/9615809).\nFI:9615809, AI:650005, CT:2016-11-29T12:12:07.664+02:00, MT:2016-12-03T04:32:31.827+02:00, PT:2016-11-29T12:12:07.650+02:00, OI:459, DISI:1006, CIC:kivi_3028868


Lippukunnanjohtajien ilmaiset koulutukset - Uudenmaan Partiopiiri\nLippukunnanjohtajien kouluttautuminen on ollut maksutonta vuodesta 2015 lähtien eli piiri on kustantanut lippukunnanjohtajien käymät koulutukset. Lippukunnanjohtajakoulutus on ollut ehdottomasti suosituin koulutus, jota lippukunnat ovat hyödyntäneet.\nPartion tärkeintä pestiä halutaan tukea\nLippukunnan johtaminen on arvostettu tehtävä, joka tunnustetaan haasteelliseksi ja aikaa vieväksi. Uudellamaalla halutaan, että lippukunnanjohtajien pesteissä toimii motivoituneista ja osaavia ihmisiä. Riittävä, oikeanlainen ja laadukas koulutus on edellytys sille, että lippukunnanjohtaja onnistuu pestissään. Lippukunnanjohtajia tuetaan laadukkaalla koulutuksella, joka on heille ilmaista.\nLippukunnanjohtajan roolilla, asenteella ja osaamisella on valtava merkitys siihen, miten lippukunta toimii kasvun edistämisessä ja toiminnan laadun kehittämisessä. Lippukunnanjohtajan tehtävä on yksi partion tärkeimmistä pesteistä, usein jopa tärkein, joten sen tukimuotoja on haluttu kehittää.\nTutustu tarjoamiimme koulutuksiin tapahtumakalenterissa.


Pullantuoksuinen koti: Caramel Key Lime pie - Karamellisoitu Limettipiiras\nTämä piiras on ihanan yksinkertainen sillä raaka-aineita on vain muutama: purkillinen karamellisoitua, kondensoitua maitoa, limeä ja kananmunia. Pohjaan Digestive -keksejä ja voita. Koristeena käytin kermavaahtoa, sillä se tuo ihanan pehmeyslisän piirakan makumaailmalle ja pinnalle laitoin myös muutaman limen kertomaan mistä piirakasta tässä on kysymys, ja pari kiivin viipaletta - koska ne vain ovat niin kauniita.\n4 kananmunaa (erottele valkuaiset ja keltuaiset)\nn. 1 dl limemehua\nn. 1 tl limen kuoriraastetta (luomu)\n1 tl limen kuoriraastetta (luomu)\n1. Sulata voi. Hienonna keksit esim. monitoimikoneessa ja sekoita voi joukkoon. Painele seos irtopohjakakkuvuoan pohjalle tasaisesti. Paista pohjaa uunissa n. 175 asteessa n. 10 minuuttia. Kun otat pohjan pois uunista, painele keksiseos tasaisesti vielä vuoan pohjalle, jos on supistunut osittain. Jäähdytä.\n2. Erottele valkuaiset ja keltuaiset. Vaahdota valkuaiset kovaksi vaahdoksi.\n3. Vatkaa keltuaiset toisessa kulhossa kevyesti vaahdoksi ja lisää joukkoon kondensoitu maito, limemehu ja kuoriraaste. Vatkaa tasaiseksi.\n4. Lisää valkuaisvaahto varovaisesti keltuaisseoksen joukkoon ja sekoittele tasaiseksi. Kaada täyte jäähtyneen pohjan päälle vuokaan.\n5. Laita kakku jääkaappiin n. neljäksi tunniksi tai kunnes piirakka on hyytynyt. Hyytymisaika riippuu vuokasi koosta. Jos käytit isompaa vuokaa ja kakku on matalampi, hyytyy se nopeammin kuin pienessä vuoassa paksumpi täyte.\n6. Vatkaa koristeeksi tuleva kerma vaahdoksi ja makeuta kevyesti sokerilla. Irrota kakku vuoasta ja asettele tarjoiluvadille. Pursota kermasta kauniita ruusukkeita kakun pinnalle, koristele muutamin lime- ja kiivisiivuin ja ripottele kermaruusukkeiden päälle limeraastetta.\nTarjoile ja nauti 💗.\nTunnisteet: Food, Foodlover, Kakut, Leivonnaiset, Leivonta, Makeat piiraat, resepti, reseptit


Suomen kallioihin kuvattiin samaanien matkat | Tiede\nSuomen kallioihin kuvattiin samaanien matkat\n9.2.2007 klo 13:51\nMiksi kivikaudella tehtiin kalliomaalauksia? Esimerkiksi Australiassa piirrettiin klaanien toteemieläimiä, mutta\nJean Sibelius vuonna 1911 löysi Kirkkonummelta Vitträskjärven rantakalliosta kivikautisen kalliomaalauksen, sen ymmärtämiseen ei juuri ollut keinoja. Tutkijat saattoivat vain arvella, että maalaus liittyi muinaisten metsästäjien uskomuksiin.\nSeuraavan kerran suomalainen kalliomaalaus tunnistettiin vasta vuonna 1963 Juusjärveltä, joka sekin sijaitsee Kirkkonummella. Tämän järven eteläpäässä on pieni vuonomainen lahti, jonka itärannalla kohoavaan kallioon on noin 6 000 vuotta sitten tehty joukko punamultamaalauksia: ihmiskuvioita, kaloja, kämmenenjälkiä ja eläimiä. Itse asiassa maalauksista oli kyllä tiedetty seudulla jo kauan, mutta niitä pidettiin lasten töherryksinä.\nVuosikymmenten kuluessa löytöjen määrä on karttunut. Nykyään kalliomaalauksia tunnetaan jo yli sata ja ne luetaan Suomen kulttuurihistorian varhaisimpiin saavutuksiin. Vähätellyistä "töherryksistä" on tullut tärkeä osa maamme taidehistoriaa.\nKalliotaide ei kuitenkaan ole taidetta samassa mielessä kuin Edelfeltin tai Gallen-Kallelan maalaukset, sillä esihistoriallinen ihminen ei liene tehnyt "taidetta taiteen vuoksi". Maalausten tarkoituksena ei ollut tuottaa esteettisiä elämyksiä, vaan ne liittyivät kivikauden uskontoon.\nSuomen kalliomaalaukset heijastavat pohjoisen havumetsävyöhykkeen kivikautisten pyyntikulttuurien maailmankuvaa. Mutta minkälaisista uskomuksista on kyse? Ja miksi maalaukset on tehty?\n1960-luvulla Juusjärven maalaukselle etsittiin tulkintaa antiikin Kreikan mytologiasta. Nykyään ei enää tunnu mielekkäältä verrata kalliomaalauksia täysin erilaisen ja paljon nuoremman kulttuurin myytteihin. Nykytulkintojen avaimia on löydetty muun muassa saamelaisesta uskomusperinteestä ja neuropsykologisesta tutkimuksesta.\nEi vaikuta pyyntimagialta\nPitkään ajateltiin, että kivikautisessa kalliotaiteessa on kyse pyyntimagiasta eli uskomuksesta, että metsästyksen esittäminen parantaa riistan saantia. Suomen kalliomaalauksiin sovellettuna pyyntimagiateoria selitti hirvenkuvat eräänlaisiksi maalitauluiksi, joita jousella ampumalla kivikauden metsästäjät kuvittelivat pyyntionnen kasvavan.\nTeoria pohjautui sir James Frazerin (1854-1941) ja muiden viktoriaanisten antropologien käsityksiin "primitiivisestä" uskonnosta.\nNäillä tutkijoilla ei yleensä ollut omaa kokemusta tutkimistaan kulttuureista, vaan he perustivat teoriansa lähetyssaarnaajien ja löytöretkeilijöiden usein epäluotettaviin kertomuksiin. Frazerin primitiiviselle ihmiselle kehittelemää maagista ajattelua ei liene esiintynyt muualla kuin antropologien mielikuvituksessa.\nPyyntimagiateoriaa vastaan sotii myös se, että kalliomaalauksista puuttuvat sellaiset kivikaudella tärkeät saaliseläimet kuin hylje, majava ja metsäkanalinnut, joita pyyntiretkelle lähtevän metsästäjän voisi odottaa kuvaavan. Sen sijaan maalauksissa esiintyy mielikuvitusolentoja, joilla tuskin on tekemistä pyynnin kanssa.\nTällaisia ovat esimerkiksi Laukaan Saraakallion kaksipäiset, kolmioselkäiset otukset, jotka vaikuttavat lähinnä hirven ja veneen sekasikiöiltä.\nMaalaukset eivät siis esitä metsästäjän toivelistaa.\nMeillä tuskin klaanien tunnuksiakaan\nToisen suositun tulkintamallin mukaan kalliomaalaukset kuvaavat kivikautisten sukuryhmien eli klaa¬nien myyttisiä, eläimenhahmoisia esi-isiä, niin sanottuja toteemeja. Esimerkiksi Australian aboriginaalien kalliotaide liittyy yleensä tällaisiin totemistisiin uskomuksiin.\nSuomen kalliomaalauksissa noin 80 prosenttia eläinkuvista esittää hirveä. Eräät tutkijat ovatkin ehdottaneet, että maalaukset olivat muinaisen "hirviklaanin" eli hirveä esi-isänään pitäneen sukuryhmän tekoa. Vastaavasti täkäläiset kivikautiset karhunpäätä esittävät veistokset saattoivat olla karhuklaanin tunnuksia ja Karjalan kallioiden joutsenenkuvat puolestaan joutsenklaanin perua.\nSuurin ongelma tässä tulkinnassa on se, että käytännössä muinaissuomalaisia klaaneja olisi täytynyt olla enemmän kuin kolme. Esimerkiksi Australian totemistiselle kalliotaiteelle on tyypillistä kuvattujen eläinlajien suuri määrä. Vaikka Suomen kivikautinen asukasluku oli pieni, laajassa maassa on varmasti asunut useampia sukuryhmiä.\nToteemieläinteoriakin tuntuu siis epäuskottavalta.\nEhkä samaanien transsikuvia\nUudenlainen näkökulma saatiin vuonna 1980, kun folkloristi Anna-Leena Siikala yhdisti Suomen kalliomaalaukset samanismiin.\nSamaani toimii ihmisten ja jumalien maailmojen välittäjänä. Apuna hänellä on "henkiauttajia" eläimen tai joskus ihmisen hahmossa. Kun samaani transsissa matkaa tuonpuoleiseen eli yliseen tai aliseen maailmaan, hän muuttuu itse henkiauttajan hahmoon tai saa sellaisen saattajakseen.\nTotemistisesta kalliotaiteesta poiketen samanistisessa taiteessa esiintyy muita yleisemmin yksi eläinlaji, joka on samaanin henkiauttaja eli "sielueläin".\nKun samanismi-idea oli keksitty, Suomen kalliomaalausten aiheille alettiin hakea vastineita siperialaisesta samanismista. Parempia vertailukohtia voi kuitenkin löytyä lähempääkin: saamelaisesta ja suomalaisestakin uskomusmaailmasta.\nEsimerkiksi punamullalla tehtyjä kalliomaalauksia on verrattu saamelaisten noitarumpujen punaisiin leppämehukuvioihin. Vaikka ikäeroa on tuhansia vuosia, aihemaailmassa on useita yhtäläisyyksiä. Lisäksi maalausten sijainti jyrkissä kallioissa tai siirtolohkareissa tuo mieleen saamelaiseen uskoon kuuluvan seitakultin.\nHirvi ja peura samaanin auttajia\nPohjoisen Euraasian kansoilla samaanin tärkeimpänä henkiauttajana eli sielueläimenä on pidetty hirveä tai peuraa. Saamelaisen samaanin (noaidi) sielueläin oli yliluonnollinen peurahärkä, jonka hahmoon noidan uskottiin voivan muuttua.\nPeurahärän lisäksi noita saattoi matkustaessaan, parantaessaan tai toista noitaa vastaan taistellessaan turvautua yliluonnollisen linnun, käärmeen tai kalan apuun. Näiden niin sanottujen gadze-olentojen ajateltiin asuvan pyhissä vuorissa (passevare) tai tuonpuoleisessa maailmassa (sáivo).\nNorjan saamelaismissiossa toiminut Jens Kildal (1683-1767) kuvasi vuoden 1740 paikkeilla saamelaisten noitien taisteluja seuraavasti:\n"Kun noita noituu toisen noidan, hän käyttää tarkoitukseen etenkin Vuornes loddea (petolintua) ja Passevare gulia (pyhän vuoren kalaa) sekä myöskin Passevare loddea (pyhän vuoren lintua). Jos kyse on erityisen tärkeistä asioista, hän käyttää apunaan Passevare sarvaa (pyhän vuoren peurahärkää) ja Passevare olmajta (pyhän vuoren miestä). - - Kun kaksi noitaa lähettää peurat toisiaan vastaan, niin sama mitä peuralle tapahtuu taistelussa voittaessaan tai hävitessään, tapahtuu myös noidille itselleen. Jos toisen peuran sarvi taistelussa katkeaa, niin peuran omistanut noita sairastuu. Jos peura tappaa toisen, niin jälkimmäisen omistanut noita kuolee myös."\nSamanismi on antropologiassa käytetty termi, joka juontuu Siperian evenkien sanasta ama¯n. Kirjaimellisesti samaani tarkoittaa henkilöä, joka tietää. Samaani on yhteisönsä uskonnollinen spesialisti, ekstaasitekniikkojen mestari, jonka tehtäviin kuuluu muun muassa parantaminen ja toimiminen yhdyssiteenä jumalien ja ihmisten maailman välillä.\nNeuropsykologiasta apua tulkintoihin\nViime vuosina maalausten samanistinen tulkinta on saanut tukea neuropsykologisesta tutkimuksesta.\nEsimerkiksi yksitoikkoisen rummutuksen ja rytmikkään tanssin vaikutuksesta syntyy muuntuneita tietoisuudentiloja, joihin liittyy joukko fysiologisia ilmiöitä ja hallusinaatiokokemuksia. Ne ovat peräisin ihmisen keskushermostosta ja muodostuvat samanlaisiksi kokijan kulttuuritaustasta riippumatta. Transsikokemukset siis luovat eräänlaisen sillan esihistoriaan: transsiin vajoavan nykyihmisen kokemat hallusinaatiot ovat pohjimmiltaan samanlaisia kuin esimerkiksi 6 000 vuotta sitten Suomen alueella eläneen kalliomaalarin.\nEteläafrikkalaiset kalliotaiteen tutkijat David Lewis-Williams ja Thomas Dowson esittivätkin vuonna 1988 ilmestyneessä artikkelissaan, että kalliotaiteen voi perustellusti yhdistää samanismiin, jos kuvista tunnistetaan transsikokemuksiin liittyviä yleisinhimillisiä piirteitä.\nTällaisia piirteitä ovat esimerkiksi tietyt muodoltaan geometriset näköharhat sekä tuntemukset kulkemisesta tunnelin tai pyörteen läpi tai raajojen kumimaisesta venymisestä. Tyypillisiä ovat myös kokemukset eläimeksi muuttumisesta, lentämisestä, sukeltamisesta ja jopa kuolemisesta.\nKaatuminen viittaa transsin alkuun\nSamanismitulkinnan kannalta Juusjärven maalaus on kuvastoltaan yksi mielenkiintoisimmista.\nEnsimmäiseksi huomio kiinnittyy kahteen kädet ylhäällä tanssivaan ihmishahmoon. Tulkitsijan kannalta kiinnostavampi on kuitenkin maalauksen alareuna, jossa on kaatuvan ihmisen ja kalan muodostama aihe. Myös muista Suomen kalliomaalauksista tunnetaan vastaavia kaatuvan ihmisen ja eläimen pareja, ja ne ovatkin avaimia maalausten tulkintaan.\nSamanistinen tulkintamalli selittää kaatuvan ihmishahmon transsiin vajoavaksi samaaniksi, joka Juusjärven kuvaparissa on siirtymässä veden alle. Sukeltamiseen viittaa hahmon viereen maalattu kalanhahmoinen apueläin, samantapainen kuin saamelaisten noitakala, jota vanhoissa kirjallisissa lähteissä kutsutaan passevare guelieksi tai sáiva guelieksi. Itäsaamelaisen käsityksen mukaan jotkin järvet olivat "räppänäjärviä", joiden pohjan aukon kautta samaani pääsi kalana siirtymään tuonpuoleiseen maailmaan.\nVarhaisin säilynyt saamelaisnoidan toiminnan kuvaus, joka kirjattiin 1100-luvulla Norjan historiateokseen Historia Norvegiæhen, kertoo juuri kalan hahmossa tapahtuneesta vedenalaisesta transsimatkasta. Suomen puoleltakin tunnetaan vastaavia tarinoita. 1600-luvulla eläneen kuuluisan kittiläläisen noidan, Peltovuoman Päiviön, kerrotaan uineen haukena Tukholmaan parantamaan sairastuneen kuninkaan. Paluumatkalla noita oli vähällä takertua kalaverkkoon ja kuolla.\nYhdistämällä saa kivikauden sarjakuvan\nMuiden Suomen kalliomaalausten tavoin Juusjärven maalauksessakin on kuvattu samaanimatkasta vain välähdyksenomaisia hetkiä. Yhdistelemällä eri maalauskohteiden aiheita vedenalaisesta samaanimatkasta voi kuitenkin hahmotella eräänlaisen "kivikautisen sarjakuvan".\nJos siis Juusjärven kuvapari esittää loveen lankeamista ja kalanmuotoisen henkiauttajan kutsumista, seuraavan vaiheen näkee Mäntyharjun Haukkavuoren seinämästä. Siellä on lähelle vesirajaa maalattu ihminen, joka pää alaspäin sukeltaa veteen.\nJaalan Kapasaaren maalauksen ihmishahmo, jota ympäröi seitsemän kalan muodostama parvi, kuvannee puolestaan matkan lopputulosta eli vedenalaiseen maailmaan siirtynyttä samaania.\nVastaavanlaisia aiheita tunnetaan myös Etelä-Afrikan samanistisesta kalliotaiteesta. Sanien kalliomaalauksissa esiintyy joskus kuvia, joissa antiloopin hahmoon muuttunut samaani on kalojen ja kilpikonnien ympäröimänä veden alla.\nJoskus apueläimenä käärme\nJuusjärven maalauksessa on muitakin aiheita, jotka puoltavat kuvien samanistista tulkintaa.\nMaalauksen suurikokoiset tanssijat antavat vihjeen keinoista, joilla kivikautinen samaani saavutti transsin: se lienee tavoitettu rytmikkäästi tanssimalla.\nTanssijoiden oikealla puolella on ihmishahmo, jonka alaruumiina on siksakviiva. Vastaava aihe näkyy Ruokolahdella sijaitsevassa Kolmiköytisienvuoren kalliomaalauksessa, jossa transsiin vajoavan ihmishahmon alaruumiin muodostaa käärmemäinen, kiemurteleva viiva. Ruokolahdella hahmon viereen on lisäksi maalattu käärme. Sekä Juusjärven että Kolmiköytisienvuoren maalaukset luultavasti kuvaavat samaania, joka on kutsunut luokseen käärmeenhahmoisen henkiauttajan ja on parhaillaan muuntautumassa sen hahmoon.\nSekä suomalaisessa että saamelaisessa uskomusperinteessä käärmeet kuuluivat samaanin tärkeisiin apueläimiin. Saamelaisella noidalla oli apunaan "tuonpuoleisen maailman käärme" (sáiva gärbmas), jonka hahmon hän saattoi ottaa. Kalevalassa taas samaani Väinämöinen "matoi rautaisna matona, kulki kyisnä käärmehenä" eli muuntautui käärmeeksi paetessaan Manalasta Tuonelan virtaan levitettyjen verkkojen läpi. Kalevalamittaisissa runoissa sana kyy jopa esiintyy noidan synonyyminä.\nToisinaan samaani lensi lintuna\nMuun lisäksi Juusjärven tanssijoiden yläpuolelle on maalattu pienikokoinen ihmishahmo, jonka pää ja käsien asento tuovat mieleen linnun. Koska sukeltamisen tavoin tunne lentämisestä kuuluu transsin yleisinhimillisiin kokemuksiin, kyse saattaa olla samaanista, joka on muuntautumassa linnun hahmoon.\nMyös käsitys linnuiksi muuttuvista tietäjistä on elänyt pitkään suomalaisessa kertomusperinteessä. Vielä 1900-luvun alkupuolella kerrottiin yleisesti tarinaa, jossa metsämies ampuu metson mutta saalis osoittautuukin linnun hahmon ottaneeksi lapinnoidaksi.\nKuvat ehkä opettivat ja muistuttivat\nOsa kalliomaalauksistamme saattaa liittyä muihin uskomuksiin kuin samanismiin - eikä ole täysin pois suljettua sekään, että jotkin kuvaavat aivan arkipäiväisiä tapahtumia. Näyttää kuitenkin ilmeiseltä, että samanismi on maalausten tulkinnan tärkein avain. Onhan kallioissa esitetty koko samanististen muodonmuutosten kirjo.\nKuvien tekeminen saattoi liittyä rituaaliin, jolla manattiin esiin pyhän kallion sisällä asuvat henkiauttajat.\nKeskiaikaisten kirkkomaalausten tavoin kalliomaalaukset ehkä myös opettivat, välittivät kulttuuria ja vahvistivat uskomuksia. Kenties yhtenä tarkoituksena oli tallentaa muisto samaanin transsimatkan tapahtumista, jottei tuonpuoleista koskeva, elintärkeänä pidetty tieto unohtuisi.\nOsa suomalaisten yhteistä taustaa\nEdellä kuvatun perusteella sekä kivikautisten samaanien että saamelaisten noitien apueläimet olivat melko samanlajisia. Kumpienkin myös ilmeisesti kuviteltiin asuvan sáivassa eli "pyhissä vuorissa" tai "räppänäjärvissä", joista samaani apulaisensa kutsui.\nTämä yhtäläisyys viittaa siihen, että saamelaisella muinaisuskolla on monituhatvuotiset juuret.\nKalliomaalaukset eivät kuitenkaan ole saamelaisten tekemiä. 6 000 vuotta sitten vallinneella kantasuomalaisella kaudella saamen ja suomen kielet eivät olleet vielä eriytyneet. Maalaukset liittyvät yhteiseen, suomalais-ugrilaiseen menneisyyteemme.


Halvat lennot Ajaccio - Bravofly\nPalvelumme käyttö edellyttää Cookien hyväksymistä.\nma-pe, klo 9-18 | 0,10 €/min ilman ALV060004525\nHalvat lennot Ajaccio\nyli 12-vuotiaat 123456789\n2-11 vuotta 0123456789\n0-23 kuukautta 0123456789\nLuokka Mikä tahansaTuristiluokkaTuristiluokka PremiumBusinessEnsimmäinen luokka\nEtsi lento + hotelli\nMinne haluat matkustaa?\nHalvat lennot kohteeseen Ajaccioon, parhaat tarjoukset ja äkkilähdöt kohteeseen Ajaccioon\nLennot Vaasa Ajaccio\nlentää 13. lokakuuta 2017 15. lokakuuta 2017\nLennot kohteeseen Ajaccioon\nSäästä matkoissa! Bravoflyn hakukoneen avulla löydät halpalennon kohteeseen Ajaccio alle viidessä minuutissa.\nKäyttämällä Bravoflyn hakukonetta lennon varaaamiseen kohteeseen Ajaccio, hyödyt pitkäaikaisesta kokemuksestamme alalla. Tottunut matkustaja tietää tämän kokemuksen olevan pitkä.\nJos etsit täydellisiä lentoja kohteeseen Ajaccio, sinun tarvitsee vain verrata yli 400:n lentoyhtiön tarjouksia. Suosittelemmekin, että käytät hakusuodattamia parhaan lennon löytämiseksi kohteeseen Ajaccio.\nBravofly tarjoaa sinulle enemmän vaihtoehtoja kohteeseen Ajaccio läpi vuoden. Muuta lähtöpäivää kohteeseen Ajaccio, ja hämmästy löytämistäsi tarjouksista.\nJos et löytänyt etsimääsi, vieraile Bravoflyn matkaosiolla. Jollain henkilökunnastamme on mahdollisesti jo mielessään etsimäsi matka.\nNäytetyt hinnat viittaavat kaikkiin edullisiin lentoihin ja tilauslentoihin. Ne ovat menopaluun hinnat per henkilö. Lennot riippuvat paikkojen saatavuudesta sekä hintojen ja tullimaksujen vaihteluista. Käsittelypalkkiot eivät kuulu hintaan.\nElinkustannukset kohteessa Ajaccio\nOlut (0,5 litraa) 2,40 €\nMaitokahvi 2,93 €\nMcDonald's-ateria 10,00 €\nVesi (0,33 litraa) 3,24 €\nKuukausikortti 20,00 €\nYksisuuntainen lippu 1,00 €\n1 kesämekko kauppaketjussa (Zara, H&M,...) 80,00 €\n1 pari farkkuja (Levi's 501 tai vastaava) 140,00 €\nKeskimääräinen kuukausittainen käteen jäävä palkka (verojen jälkeinen netto) 850,00 €\nNumbeo.com toimittamat tiedot\nEdulliset lennot Suomi kaupungeista kohteeseen Ajaccio.\nHalvat lennot Vaasa - Ajaccio\nLähdössä 13. lokakuuta 2017 ja palaamassa 15. lokakuuta 2017.\nalkaen 582 €\nEdulliset lennot Suomi ulkopuolelta kohteeseen Ajaccio\nHalvat lennot Nizza - Ajaccio\nLähdössä 7. joulukuuta 2017 ja palaamassa 10. joulukuuta 2017.\nalkaen 128 €\nHalvat lennot Pariisi - Ajaccio\nLähdössä 17. lokakuuta 2017 ja palaamassa 19. lokakuuta 2017.\nalkaen 86 €\nHalvat lennot Rooma - Ajaccio\nLähdössä 28. lokakuuta 2017 ja palaamassa 30. lokakuuta 2017.\nalkaen 213 €\nLentoyhtiöiden lennot kohde\nAjaccio Air France\nLentoyhtiöiden lennot reitillä\nPariisi - Ajaccio Air France\nSäätiedotus alueelle Ajaccio\nMax 24 ºC\nMin 13 ºC\nMin 12 ºC\nMax 23 ºC\nMuut kohteet Ranska\nEvästeitä koskeva tiedotus\nLennä todella halvoilla hinnoilla\nEdullinen auton vuokraus\nTämä sivusto on BravoNext SA:n omaisuutta, jonka pääkonttori sijaitsee osoitteessa Vicolo de’ Calvi 2, 6830 Chiasso, CH (Y-tunnus CHE -115.704.228 ja alv-numero CHE -115.704.228). Kaikki oikeudet pidätetään © 2006 – 2017\nBravofly on rekisteröity tavaramerkki ®. Sivuston palvelut tarjoaa lastminute.com group tai sen yhteistyökumppanit.


Sisäyksikön paikka | Lampopumput - Keskustelua lämpöpumpuista\nKeskustelun aloittaja redlight5\nAloitettu 17 Lokakuu 2018\nKyseessä siis huoneistoalaltaan 159m2 kokoinen 1.5 kerroksinen OKT suorasähkölämmityksellä ja tarkoitus olisi tiputtaa lämmityskuluja ILPin avulla. Liiteenä olevassa pohjakuvassa on paikka punaisella jota itse ole miettinyt ja laitteeksi olisi tarkoitus laittaa mitsun LN25. Tupakeittiön pöydässä tulee vietettyä tuossa tilassa vähiten aikaa joten sijainti sen perusteella. Ideana olisi, että ilma kulkee kohti eteistä takkaleivinuunin ylitse ja siirtää sen lämpöä samalla tehokkaammin. Saako tuolta etäisyydeltä siivekkeillä suunnattua ettei kaikki ilma jää nyt keittiön liesituuletinnurkkaan? Lämpiääkö itse tupakeittiön pohjoisreuna tarpeeksi? Tupakeittiön keskelle ikkunoiden päälle olisi varmaan paras paikka (oikea seinusta), mutta ikkunan päällä on vain reilu 30cm tilaa ja ilmantulokanava joten malliksi pitäisi vaihtaa jokin matalampi (Panasonicilla taisi jokin olla mutta hintakin on heti kovempi...).\nEDIT 2.11.2018: Itse asiassa tuon Panasonicin LZ25 olisikin asennettuna halvempi kuin mitsu jolloin sen voisi laittaa itäreunan ikkunan päälle. Harmi kun tuosta laitteesta ei oikein kokemuksia ja testejä tunnu löytyvän niin joutuuko tässä vähän sian säkissä vain ostamaan.\nEDIT 17.12.2018: LN25 asennus on tulossa 21.12. Yksikönpaikaksi olisi nyt tulossa kuvanmukaiset eli sisäyksikkö siniseen ja ulkoyksikkö pinkkiin. Tässä sijainnissa olisi minimaalinen meluhaitta joten puhallusta voisi aina isolla ja ilman osuessa takkaan se toivon mukaan siirtyisi myös sivuille jonkin verran eikä kaikki nousisis suoraan yläkertaa portaikosta, onko mielipidettä tästä?\n124,6 KB Katsottu: 203\nNostetaanpa päivityksen myötä, vielä otetaan mielipiteitä vastaan\nOlohuoneen kalustusta tietämättä yksi heitto sisäyksikön paikalle vihreällä. Puhallus sitten kohti aulaa.\n176,7 KB Katsottu: 193\nKiitoksia ensimmäisestä vastauksesta Tuo paikka oli myös yksi alkuperäisiä joita harkitsin, mutta tupakeittiön pohjoisosassa oleskellaan se 90% ajasta ja ilmavirta käännettynä aulan suuntaankin menisi suoraan yhden sohvan ylitse jossa vaimo aina köllöttää. Paras balanssi lämmitykselle ja mukavuudelle pitäisi keksiä, ei ole helppo homma :| Pitää kyllä silti vielä harkita tuota ehdottamaasi paikkaakin, kyllä siitä parhaiten lämpö leviäisi...\nItse ehdottaisin tuota punaisella merkittyä kohtaa, kuitenkin niin lähelle ikkunaa kuin järkevästi saa.\nPunainen oli alkuperäinen idea itsellä, mutta tuli niin paljon toisaalla sanomista että sulaa voipaketit kun tekee keittiön saarekkeella eväksiä yms. että se hieman jäi. Pidetään vielä sekin mielessä vaikka pohjat nyt on vain tehtynä ulkoyksikölle pinkillä merkittyyn paikkaan... Kukaan ei ole vielä kommentoinut onko tuo eteinen nyt aivan surkeista surkein paikka? Korjasin kuvaan takan todellisen koon, se on noin 1.5m korkea joten yläpuolella on metrin verran tilaa. Piippu on työhuoneen puolella\n125,1 KB Katsottu: 168\nVastataan vielä kerran tänne itse eli katson paikan vielä huomenna asentajan kanssa, mutta olen kyllä nyt päätymässä takaisin tuohon punaisella merkattuun paikkaan, ja tosiaakin mahdollisimman lähelle idänpuoleista ikkunaa. Tuosta saadaan täydellä viistolla ilmaa ohjattua luultavasti 5 metrin matkalla jo jonkin verran oikealle jolloin lämpö ohjautuu myös tuonne aulan ja makuuhuoneen suuntaan keittiön sijasta. Lisäbonuksena maankallistukset tuossa ulkona sallivat kondenssivesin veluttamisen suoraan maastoon ja ulkoyksikkö on enemmän piilossa ja muutenkin helpommassa paikassa.\nMihin tuli yksiköt? Käyttökokemuksia?


Yli tuhat Timbaland-lipun ostanutta jäämässä ilman rahojaan | Yle Uutiset\nYli tuhat Timbaland-lipun ostanutta jäämässä ilman rahojaan\nLahden esiintymisensä viime elokuussa peruneen rap-artisti ja tuottaja Timbalandin keikan lippurahoja on edelleen maksamatta. Kuluttajaneuvonnan mukaan konsertin järjestäjä RHS Promotions on maksukyvytön, joten aivan hevillä eivät keikkalipun lunastaneet rahojaan saa takaisin.\nSheldon Monderoyn yritys RHS Promotions ei onnistunut Timbalandin konsertin ja Urban Music 2009 -festivaalin järjestämisessä. Kuva: YLE / Lahti\n17.6.2009 • Päivitetty 17.6.2009 15:22\nRap-artisti Timbalandin peruuntuneen konsertin lippurahoja on yhä maksamatta. RHS Promotions Oy yritti järjestää maailmankuulun artistin esiintymään Lahteen viime elokuussa, mutta keikka peruuntui viime tingassa.\nJärjestäjä ei ole ei ole vieläkään palauttanut yli tuhannelle lipun lunastaneelle rahoja takaisin. Ryhmävalitusta tapauksesta ei ole nostettu, sillä yritys on maksukyvytön.\nKonserttiin myytiin kaikkiaan 3200 lippua.\nJärjestäjä viittaa kintaalla rahojaan takaisin vaativille\nVerkkosivuillaan yritys mainostaa Urban music 2009 -festivaalia, mikä on sekin peruuntunut. Mainos on ollut sivuilla 21.7.2008 alkaen, mistä lähtien sivut ovat olleet pois käytöstä monikielipäivityksen vuoksi, sivuilla todetaan. Yrittäjä Sheldon Monderoy ei ole vastannut sähköpostilla lippurahojaan perääville kuluttajille.\n- Konsertin peruuntuessa järjestäjä on velvollinen palauttamaan pääsymaksun, mutta kyseinen tapahtumanjärjestäjä ei taloudellisen tilanteensa vuoksi pysty tätä tekemään, sanoo johtava kuluttajaoikeusneuvoja Anneli Tyrväinen Kuluttajaneuvonnasta.\nKonserttilippuja välittävät yritykset kuten Menolippu ja Lippupalvelu ovat vastuussa rahojen palautuksesta, jos yritys ei erikseen ole kertonut, että se toimii ainoastaan lipun välittäjänä. Jos kuluttaja katsoo, ettei myyntipiste ole tehnyt asiaa selväksi, voi kuluttaja esittää korvausvaatimuksen myös liput myyneelle yritykselle.\n- Tarvittaessa riidan voi tuoda käsiteltäväksi kuluttajariitalautakuntaan. Ainakin osa tällaisista tapauksista on päätynyt sovintoon, Tyrväinen kertoo.\nJos pääsylippu on maksettu luottokortilla, luottokorttiyhtiö vastaa myyjän ohella sopimukseen perustuvista velvoitteista. Tällöin kuluttajat voivat vaatia hinnan palautusta myös luottokorttiyhtiöltään.\n- Tapaus on hyvä esimerkki siitä, miten kuluttaja kokee taloudellista epäoikeudenmukaisuutta tilanteessa, jossa yrittäjällä ei ole maksukykyä. Luottokortilla maksaminen on sikäli talousturvaa ajatellen järkevä maksuväline, kertoo Tyrväinen.\nTimbaland-rahat voivat jäädä saamatta\nKuluttajaneuvonnasta muistutetaan, että Timbaland-konsertin saamattomista lippurahoista voi tehdä kirjallisen valituksen kuluttajariitalautakuntaan. Voi kuitenkin olla, että rahojen saaminen takaisin on vaikeaa tai jopa mahdotonta.\n- Jos tämä ei auta, totuus on, että jäät todennäköisesti ilman rahoja, arvioi Tyrväinen kuluttajaneuvonnasta.\nViihdeMatkakortit ja -liputTimbalandRahaKuluttajaneuvontaDj:t ja tuottajatKonsertitHiphop & rapRapMaksuvälineetKuluttaja-asiatHiphop-tuottajatLuottokortitUrbaani nykymusiikkiMusiikkiMusiikkikeikat


Turtle on the run: Ruumiita, treeniä ja suunnatonta sokeririippuvaisuutta\nRuumiita, treeniä ja suunnatonta sokeririippuvaisuutta\nEipä sitten ollutkaan perjantaina vapaapäivän kunniaksi jalkajumppapäivä. Olikin auton katsastuspäivä ja vähän yllättäen ja etukäteen sen suuremmin suunnittelematta myös Heurekan katsastuspäivä. Kävin siis vihdoin tutustumassa Body Worlds - näyttelyyn, joka oli siis aivan mahtava, upeasti ihmisen anatomiaa ja elimistön toimintaa havainnollistava, eikä yhtään ällö. Suosittelen, ellette ole vielä käyneet.\nLauantaina sitten töiden jälkeen jalkapuntille - pitkästä aikaa!\nJalkapuntti oli tietty ihana, eli aivan kamala. Lämmöt otin juoksumatolla sitten etureiskaa ja takareiskaa superina, prässiä, sjmv, sitten taas superina pakarapotkua ja lantionnostoa. Lopuksi pohkeita ja vatsat lisäpainolla. Joo-o. Vähän on takajalkapainotteinen ja sen takakäpälissään tuntee vielä kolmantena jalkapuntin jälkeisenä päivänäkin. Ai hitto, eli silkkaa rakkautta. <3\nKäppyränä tämä rakkaus näyttää tältä:\nSunnuntaina sitten kaverin kanssa aamulenkille. Tähtien asento oli nyt jotenkin epäsuotuisa, koska ei kyllä kulkenut ilman aamupalaa yhtään, pakarat oli jumissa ja takareidet vasta menossa jumiin. Syke oli pilvissä ja jotta treeni olisi pysynyt edes sinne päin pk-treeninä / palauttavana, niin välillä oli ihan pakko himmata kävellen. Juoksukunto ei siis ole vielä löytynyt...\nEilen sitten pidin lepopäivän. Pidettiin vakavahenkinen perhepalaveri koululaisen kanssa, lisättiin naperon kotitöitä ja keskusteltiin harrastuksista seuraavana lukuvuonna. Koska palaveri esityslistoineen oli niin kovin virallinen, niin pitihän se leipoa palaveripullat. Tai tässä tapauksessa palaveripiirakat.\nTuon tuhdin marjapiirakan vuoksi vyötärölleni päätyneistä plussakaloreista kävin salilla sulattamassa tänään ehkä viidenneksen. Ohjelmassa oli palautella reisiä spinningillä ja käydä tekemässä rinta-olka-ojentajatreeni. Suunnitelma piti. Aijaijai, lisää silkkaa rakkautta. Spinning meni enimmäkseen pk-tasolla, vaikka cardiospinnu olikin, mutta tuli siellä vähän reviteltyäkin.\nSalin jälkeen pulahdus viileään veteen ja ah mikä ihana raukeus!\nTreenit on siis löytäneet uomansa, mutta millähän saataisiin sokerihimo kuriin? Saatan oikeasti sujuvasti vetää 400g Candy Kingin karkkilaarista kerralla eikä tunnu missään, ellei puristavaa housunvyötäröä lasketa. Siinä kyllä tuntuu. Ja viimeistään parin päivän päästä tuntuu taas aivan hirveä jäytävä karkkihampaankolotus. Eilen sain kesken työpäivän mieleeni mansikkamattopalan ihanan esanssisen maun, eikä se tuska helpottanut ennen kuin 200g sokeriin liuotettua mansikkaesanssia oli pirteän värisessä Candy King-pussissa ja heti siitä sitten suussa ja todistusaineistot piilotettuna auton keskikonsolin kyynärtukeen. Ja jättimäisestä piirakkapellistä on jäljellä enää reilu puolet. Ei varmaan tarvi kertoa, missä loput on...? Oikeasti, tässä on nyt pahemman luokan riippuvaisuuden oireita. Helpommin pääsin eroon tupakasta, hitto vie! Millä helvetillä tästä pääsee eroon? Tahdonvoima ei näemmä nyt riitä. Kromia? Joku poppakonsti?\nHuomiselle sitten suunnitteilla juoksulenkki. 50min kevyttä, alle 160 sykkeelä. Justjootaas. Ihavvarmaanniin!\nLähettänyt Devis klo 30.7.13\nRuumiita, treeniä ja suunnatonta sokeririippuvaisu...\nAnonyymit Ahmijat ja kadonneen juoksukunnon metsäs...\nOnko Ilosaarirockin jälkeen elämää?